**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

 **Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 21 Ιανουαρίου 2022, ημέρα Παρασκευή και ώρα 10.15΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεωργίου Βλάχου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ανάπτυξης και Επενδύσεων «Αναπτυξιακός Νόμος - Ελλάδα Ισχυρή Ανάπτυξη» (4η συνεδρίαση - β΄ ανάγνωση).

Στη συνεδρίαση παρέστησαν ο Αναπληρωτής Υπουργός Ανάπτυξης και Επενδύσεων, κ. Νικόλαος Παπαθανάσης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές, κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Μανωλάκου Διαμάντω, Στολτίδης Λεωνίδας, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, καλή σας μέρα.

Αρχίζειη συνεδρίαση της Διαρκούς Επιτροπής Παραγωγής και Εμπορίου. Σήμερα θα ολοκληρώσουμε τη συζήτηση του νομοσχεδίου του Υπουργείου Ανάπτυξης και Επενδύσεων, με τίτλο «Αναπτυξιακός Νόμος - Ελλάδα Ισχυρή Ανάπτυξη» με τη β΄ ανάγνωση, δηλαδή, την πιο λεπτομερή συζήτηση, επί των άρθρων, του νομοσχεδίου και την τελική ψήφισή του στην Επιτροπή, ούτως ώστε, σύμφωνα με την απόφαση της Διάσκεψης των Προέδρων, το νομοσχέδιο αυτό να περάσει στην Ολομέλεια την Τρίτη και την Τετάρτη, για να ψηφιστεί και να γίνει νόμος του κράτους.

Μετά από αυτή τη σύντομη εισαγωγή και αφού πω, ότι σήμερα, έχουμε κοντά μας τον Υπουργό, τον κ. Παπαθανάση, να ξεκινήσουμε με τους Εισηγητές, δίνοντας τον λόγο στον Εισηγητή της Πλειοψηφίας, τον εορτάζονται σήμερα, τον συνάδελφο, κ. Μάξιμο Σενετάκη, ο οποίος είναι στο δίκτυο.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Ευχαριστώ πολύ για τις ευχές.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Έχετε τις ευχές όλων των συναδέλφων. Χρόνια πολλά και, βεβαίως, έχετε τον λόγο για το νομοσχέδιο. Παρακαλώ.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι νομίζω ότι στις συζητήσεις που προηγήθηκαν στην Επιτροπή, τόσο επί της αρχής, όσο και επί των άρθρων, αλλά και με την ακρόαση των φορέων, έγινε σαφές ότι ο Αναπτυξιακός Νόμος είναι το θεσμικό εργαλείο, για να εφαρμόσουμε στην πράξη την αλλαγή του παραγωγικού υποδείγματος, που η Κυβέρνηση του Κυριάκου Μητσοτάκη σχεδίασε στρατηγικά, εισακούγοντας τις προτάσεις της «αφρόκρεμας» των Ελλήνων οικονομολόγων και των φορέων της ελληνικής οικονομίας. Τα τρία εμβληματικά κείμενα που αποτυπώνουν τον νέο στρατηγικό προσανατολισμό της χώρας, δηλαδή, το Σχέδιο Ανάπτυξης για την ελληνική οικονομία, το Εθνικό Σχέδιο Ανάκαμψης και Ανθεκτικότητας «Ελλάδα 2.0» και το σχέδιο για τη βιομηχανία «Βιομηχανία 4.0», συνιστούν, θα μου επιτραπεί να πω, ένα κοινωνικό συμβόλαιο, για το πού θέλουμε να πάμε, για το ποια Ελλάδα θέλουμε.

Συνεπώς, θα πρότεινα στους συναδέλφους της Αντιπολίτευσης να μην δουν τον παρόντα νόμο μέσα από ένα στενό κομματικό πρίσμα, πολύ δε περισσότερο, να μην δουν τον Αναπτυξιακό Νόμο, ως έναν απλό μηχανισμό να μοιράσουμε χρήματα, ώστε να πλειοδοτούμε μεταξύ μας, ποιος θα δώσει πιο πολλά και πού, γιατί είναι κάτι πολύ περισσότερο. Είναι ένας μηχανισμός, που θα επιτρέψει στους δημιουργικούς Έλληνες και στην ελληνική οικονομία να δημιουργήσει πλούτο, όχι μόνο, γιατί μέσα από τις διαδικασίες του νόμου δίνεται η δυνατότητα «μόχλευσης» κεφαλαίων, όπου για ένα ευρώ δημοσίου χρήματος δημιουργούνται δύο ευρώ ιδιωτικά κεφάλαια, αλλά γιατί μέσα από τον νέο μηχανισμό αξιολόγησης, έγκρισης και ελέγχου των επενδυτικών σχεδίων, το κράτος δεν καλείται απλά να δώσει χρήματα, καλείται να δώσει εξετάσεις εκσυγχρονισμού, διαφάνειας και αξιοπιστίας. Να δείξει ότι το ελληνικό κράτος είναι σε θέση να διαδραματίσει τον στρατηγικό, ελεγκτικό και εποπτικό του ρόλο. Ότι είναι σε θέση να δημιουργήσει τις συνθήκες και τις προϋποθέσεις για τη δημιουργία φιλοεπενδυτικού κλίματος και να διευκολύνει τους ανθρώπους της δημιουργίας να αναδείξουν τις ιδιότητές τους, να υλοποιήσουν τις ιδέες τους, να κάνουν τα όνειρά τους πραγματικότητα.

Μέχρι τώρα, όλοι γνωρίζουμε, ότι το ελληνικό κράτος ήταν εμπόδιο σε τέτοιες προσπάθειες. Έβαζε γραφειοκρατικά εμπόδια, απορροφούσε πόρους, δυσκόλευε όσους ήθελαν να πάνε μπροστά, αντί να είναι δίπλα τους και να τους στηρίζει. Γι’ αυτό, πέραν των όποιων διαφωνιών εκφράστηκαν σε επιμέρους ζητήματα, η μεγάλη εικόνα, κυρίες και κύριοι συνάδελφοι, δεν επιτρέπει επιφυλάξεις. Τα Κόμματα της Αντιπολίτευσης, με εξαίρεση το Κ.Κ.Ε. και το ΜέΡΑ25, που καταψήφισαν τον νόμο, επιφυλάχθηκαν να τον ψηφίσουν, τουλάχιστον, επί της αρχής. Περιμένω, κυρίως, από το ΚΙΝ.ΑΛ. και από την ηγεσία του, του νέου του Προέδρου, του Νίκου Ανδρουλάκη, του συντοπίτη μου, να το ψηφίσει και να αποδείξει,, ότι, πραγματικά, ενδιαφέρεται για το μέλλον, γιατί, πράγματι, αυτό το νομοσχέδιο είναι ένα βήμα προς το μέλλον, για το οποίο όλοι -και πολύ περισσότερο η δική μου γενιά- αγωνιζόμαστε και διεκδικούμε.

Κυρίες και κύριοι συνάδελφοι, ακούστηκε ότι το νομοσχέδιο είναι για τους λίγους. Θα μου επιτρέψετε να πω, ότι είναι το, ακριβώς, αντίθετο, είναι για τους πολλούς. Αυτό αποδεικνύεται, τόσο από τα υψηλά ποσοστά επιχορηγήσεων που λαμβάνουν τα επενδυτικά σχέδια με μικρό Προϋπολογισμό, όσο και τα ύψη των επενδυτικών σχεδίων,, που επιχορηγούνται από, μόλις, 100.000 ευρώ. Αυτά δεν είναι χρήματα που επενδύουν οι λίγοι. Αλίμονο, να λέμε τέτοια πράγματα.

Ακούστηκε ότι το νομοσχέδιο είναι συγκεντρωτικό. Είναι το, ακριβώς, αντίθετο. Το νομοσχέδιο είναι η έννοια της αποκέντρωσης, στην πράξη. Το 97% είναι για την Περιφέρεια. Η Περιφέρεια ενισχύεται με κάθε τρόπο.

Ακούστηκε ότι ο διαχωρισμός των δεκατριών θεματικών καθεστώτων -να τα απαριθμήσουμε, πρώτον, ψηφιακός και τεχνολογικός μετασχηματισμός επιχειρήσεων, δεύτερον, «πράσινη» μετάβαση και περιβαλλοντική αναβάθμιση επιχειρήσεων, τρίτον, νέο επιχειρείν, τέταρτον, καθεστώς δίκαιης αναπτυξιακής μετάβασης, πέμπτον, έρευνα και εφαρμοσμένη καινοτομία, έκτον, αγροδιατροφή, έβδομον, μεταποίηση και εφοδιαστική αλυσίδα, όγδοον, επιχειρηματική εξωστρέφεια, ένατον, ενίσχυση τουριστικών επενδύσεων, δέκατον, εναλλακτικές μορφές τουρισμού, ενδέκατον, μεγάλες επενδύσεις, δωδέκατον, ευρωπαϊκές αλυσίδες αξίας, δέκατον τρίτο, επιχειρηματικότητα 360ο , με τον τρόπο που έχουν μοιραστεί, δυσχεραίνουν τις χρηματοδοτήσεις και τις απορροφήσεις κονδυλίων.

Σας ενημερώνω, λοιπόν, ότι θα συμβεί, ακριβώς, το αντίθετο. Ακριβώς, επειδή για κάθε καθεστώς ξεχωριστά προβλέπεται συγκεκριμένο ποσό 150 εκατομμυρίων περίπου, ανά σύστημα, δεν θα μπαίνουν όλα τα καθεστώτα σε έναν «κουβά», για να απορροφά κονδύλια ένας κλάδος εις βάρος του άλλου κλάδου. Γνωρίζουμε τι γινόταν στο παρελθόν και για ποιους λόγους. Έτσι, για πρώτη φορά, κονδύλια που είναι να κατευθυνθούν στον ψηφιακό μετασχηματισμό της χώρας, θα κατευθυνθούν ακριβώς εκεί, στον ψηφιακό μετασχηματισμό της χώρας. Δεν θα «χαθούν» στον δρόμο και θα πάνε αλλού.

Το ίδιο θα γίνει και για την «πράσινη» μετάβαση, το ίδιο για το νέο επιχειρείν, το ίδιο για την επιχειρηματική εξωστρέφεια και την επιχειρηματικότητα 360ο. Αυτή η νέα διεύρυνση σε κλάδους της οικονομίας με υψηλή παραγωγικότητα και προστιθέμενη αξία, δεν θα γίνει μόνο στα λόγια, θα γίνει στην πράξη και αυτό θέλουμε πράξεις και έργα.

Κυρίες και κύριοι συνάδελφοι, συνοψίζοντας, θα τολμούσα να πω, ότι ο νέος Αναπτυξιακός Νόμος δεν ευνοεί αόριστα, όπως ακούστηκε, την έντιμη επιχειρηματικότητα. Αλήθεια, ποιος χαρακτηρίζει και ποιος προσδιορίζει τι είναι έντιμος, ποιος είναι ανέντιμος χωρίς λοιπά στοιχεία; Θα πούμε απλούστατα, ότι ευνοεί την επιχειρηματικότητα, χωρίς άλλους επιθετικούς προσδιορισμούς, απλώς, την επιχειρηματικότητα. Είναι ένας νόμος εργαλείο για νέους, κυρίως, επιχειρηματίες και όχι μόνο ηλικιακά, που θα έρθουν σε επαφή με το κράτος. Αυτοί οι άνθρωποι δεν θα πρέπει να το δουν ως ένα «τέρας», όπως το έβλεπαν οι παλαιότεροι, αλλά ως έναν συνεργάτη, ως έναν συνοδοιπόρο.

Ως Νέα Δημοκρατία και ως Κυβέρνηση του Κυριάκου Μητσοτάκη, έχουμε επενδύσει πολλά στην έννοια της εμπιστοσύνης, στην εμπιστοσύνη κράτους - πολίτη. Αυτός ο νόμος είναι άλλος ένας τρόπος για να την ενισχύσουμε, ακόμη περισσότερο.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Κύριε Πρόεδρε, ευχαριστώ.

Κυρίες και κύριοι συνάδελφοι, άκουσα με ιδιαίτερη προσοχή τους Υπουργούς στις προηγούμενες τρεις, στον αριθμό, συνεδριάσεις της Επιτροπής και σημείωσα όλους τους λόγους, για τους οποίους θεωρούν ότι ο νόμος αυτός αποτελεί μία επιτομή στη λειτουργία του συστήματος κρατικών ενισχύσεων της χώρας μας.

Ο κ. Παπαθανάσης, τον οποίο συγχαίρω σήμερα για τη νηφαλιότητά του, ισχυρίστηκε ότι ο νόμος έχει τρεις καινοτομίες. Πρώτον, ότι θα μειώσει τη γραφειοκρατία και θα επιταχύνει την ολοκλήρωση των επενδύσεων. Δεύτερον, ότι ο νόμος είναι καινοτόμος, επειδή εισάγει διαφορετικά καθεστώτα και φοροαπαλλαγές και με αυτόν τον τρόπο οι κλάδοι με ζήτηση, με ένταση, δεν θα επικυριαρχούν των κλάδων, στους οποίους για αναπτυξιακούς λόγους θα έπρεπε, πάση θυσία, να δοθεί μεγαλύτερη έμφαση. Τρίτον, ότι ο νόμος θα ενισχύσει την Περιφέρεια και τις μικρομεσαίες επιχειρήσεις.

Οι στόχοι που έθεσε ο κ. Υπουργός είναι «αγαθοί». Δυστυχώς, όμως, το παρόν σχέδιο νόμου δεν θα επιτύχει κανέναν από τους τρεις αυτούς στόχους και στη συνέχεια, θα προσπαθήσω να επιχειρηματολογήσω επ’ αυτού. Πρώτον, επί της γραφειοκρατίας, ο κ. Υπουργός κατηγόρησε τον ΣΥΡΙΖΑ, ότι ο νόμος του πήρε δύο ολόκληρα χρόνια να εφαρμοστεί. Είναι, ωστόσο, παράλογο ο νόμος του ΣΥΡΙΖΑ να απαξιώνεται, ενώ ο νόμος, ο παρόν, που προβλέπει 25 εξουσιοδοτικές διατάξεις, να παρουσιάζεται ως μορφή επιτάχυνσης της λειτουργίας της Δημόσιας Διοίκησης.

Ο κ. Γεωργιάδης μάλιστα, μάς υποσχέθηκε, ότι στις αρχές του 2023, σε έναν χρόνο δηλαδή, από τώρα, όλες οι κοινές υπουργικές αποφάσεις θα έχουν εκδοθεί. Εδώ θα είμαστε, για να ελέγξουμε την Κυβέρνηση, αλλά επιτρέψτε μας να έχουμε έντονες επιφυλάξεις περί αυτού. Ωστόσο, το βασικό επιχείρημα, περί της απουσίας γραφειοκρατίας έγκειται στον κεντρικό ρόλο που αναλαμβάνουν οι ορκωτοί ελεγκτές στη διαδικασία υπαγωγής, αξιολόγησης και αξιολόγησης των σχεδίων στον Αναπτυξιακό Νόμο. Ορκωτοί ελεγκτές, που ο νόμος αφήνει «ορθάνοικτη», τουλάχιστον, μέχρι στιγμής, την «πόρτα» να επιλέγονται σε μία έντονη έκφανση αδιαφάνειας από τον ίδιο τον Υπουργό.

Και σε αυτό το σημείο επιτρέψτε μου, να αντιπαραθέσω ένα επιχείρημα, το οποίο έχει τεθεί στη συζήτηση τις προηγούμενες μέρες, που αφορά στο μοντέλο αξιολόγησης προς επιτάχυνση των διαδικασιών και αφορά στο παράδειγμα που το Τεχνικό Επιμελητήριο προχώρησε τα προηγούμενα χρόνια με τους μηχανικούς, όπου ήταν, όμως, ελεγκτές δόμησης. Ξέρετε ποια ήταν η ειδοποιός διαφορά; Υπάρχει κλειδάριθμος, κύριοι συνάδελφοι, υπάρχει μία θωράκιση της διαδικασίας. Πρόκειται για μία διαφανή διαδικασία, που δεν επιδέχεται αμφισβήτησης. Εδώ, μέχρι στιγμής, τουλάχιστον, και ζητούμε αυτό να αλλάξει άρδην σε πιο σωστή κατεύθυνση, επαφίεται στις αποφάσεις του εκάστοτε Υπουργού. Νομίζω ότι είναι κάτι έντονα αδιαφανές που πρέπει να αλλάξει.

Δεύτερον, επί της κλαδικής ειδίκευσης του νόμου για τις χρήσεις φοροαπαλλαγών και όχι επιχορηγήσεων, επιδοτήσεων. Κυρίες και κύριοι συνάδελφοι, όλοι οι αναπτυξιακοί νόμοι στη Mεταπολίτευση είχαν οριζόντια στόχευση και επέτρεπαν, επί της ουσίας, όλες τις ενισχύσεις, πλην όσες δεν επιτρέπονται από τις Συνθήκες της ίδιας της Ευρωπαϊκής Ένωσης. Αυτό οδηγούσε στους κλάδους με υψηλή ζήτηση να απορροφούν τη συντριπτική πλειονότητα των πόρων και έτσι να εμβαθύνεται, έτι περαιτέρω, η θέση της χώρας στον διεθνή καταμερισμό εργασίας. Παράλληλα δε, τα θετικά αποτελέσματα των αναπτυξιακών νόμων στην άρση των περιφερειακών ανισοτήτων, ο ρόλος τους ήταν κομβικός στην ενίσχυση, δυστυχώς, του στρεβλού μοντέλου ανάπτυξης, που έδινε έμφαση, πρώτον, στον κατασκευαστικό κλάδο, δεύτερον, στον τουρισμό και τρίτον, στις Ανανεώσιμες Πηγές Ενέργειας, εις βάρος, όμως, της μεταποίησης, των νέων τεχνολογιών, της καινοτομίας. Αντιστοίχως, επειδή οι προηγούμενοι νόμοι έδιναν, εκ του αποτελέσματος, μόνο grants, δηλαδή, μόνο απευθείας επιδοτήσεις, όταν η χώρα μας χρεοκόπησε, το δημόσιο κατέληξε να χρωστά έναν πακτωλό χρημάτων σε επενδύσεις, που η προηγούμενη Κυβέρνηση τότε Σαμαρά-Βενιζέλου, είχε εντάξει στον Αναπτυξιακό της Νόμο και δεν είχε τα χρήματα να τις αποπληρώσει. Κύριοι συνάδελφοι, 5,4 δισεκατομμύρια ευρώ χρέους προς τον ιδιωτικό τομέα «κληρονόμησαν» οι Υπουργοί του ΣΥΡΙΖΑ από τον κ. Μηταράκη, εκείνη την εποχή.

Ο πρώτος νόμος, που εισάγει τη λογική διαφορετικών καθεστώτων και γενικεύει τη λογική των φοροαπαλλαγών, είναι ο νόμος του 2016, ο νόμος του ΣΥΡΙΖΑ. Γι’ αυτό και με τον νόμο του ΣΥΡΙΖΑ, το ποσοστό των ενισχύσεων κατευθύνεται, κατά 56% μόνο στον τουρισμό και στις ΑΠΕ, έναντι 72% που ήταν τα αποτελέσματα των νόμων του 1998, του 2004 και του 2011. Αισθάνομαι αυτές τις ημέρες, ότι μάλλον οι εκπρόσωποί σας -και δεν αναφέρομαι σε εσάς, κύριε Παπαθανάση- δεν αποδίδουν τα του Καίσαρος τω Καίσαρι και μιλάνε σαν η λογική των καθεστώτων και των φοροαπαλλαγών να είναι δική σας καινοτομία.

Εσείς από την άλλη, το μόνο που κάνετε, είναι μέσα στα καθεστώτα με προηγούμενες, βέβαια, τροπολογίες σας, να «ανοίγετε» τόσο πολύ τους επιλέξιμους κλάδους, που να βλέπουμε, για παράδειγμα, να επιτρέπονται οι ενισχύσεις σε κέντρα αποθεραπείας, σε οίκους ευγηρίας, σε σιδερωτήρια ρούχων, ακόμη και σε φαρμακαποθήκες και ταχυμεταφορές, που τόσο ενίσχυσαν την κερδοφορία τους, το προηγούμενο διάστημα, ειδικά στη διάρκεια της πανδημίας.

Αντίθετα με ότι έκανε ο νόμος του ΣΥΡΙΖΑ, εσείς εντός των νέων αυτών καθεστώτων, υιοθετείτε τη λογική του ανταγωνισμού μεταξύ των μικρών και μεγάλων επιχειρήσεων. Μέσα σε μία κοινή «αρένα» βάζετε δύο ετερόκλητους φορείς: μικρές επιχειρήσεις που δεν έχουν τη δυνατότητα να ανταγωνιστούν τις μεγάλες, καθώς και τη λογική της απουσίας οποιασδήποτε περιφερειακής διάστασης της κατανομής των ενισχύσεων, σημείο, μάλιστα, το οποίο ο κ. Παπαθανάσης, το παρουσίασε και ως μεγάλη καινοτομία του νόμου για τα καθεστώτα, στα οποία αυτό ισχύει.

Μία ελάχιστη μέριμνα για τη συγκράτηση των περιφερειακών ανισοτήτων στη χώρα μας, θα επέβαλλε το ποσοστό ενίσχυσης για δαπάνες, εκτός περιφερειακών ενισχύσεων, πρώτον, να διαφοροποιείται, ανάλογα με την Περιφέρεια, όπου υλοποιείται το επενδυτικό σχέδιο και δεύτερον, ταυτόχρονα, να οριστεί ένα ανώτατο ποσοστό, ένα πλαφόν για τις δαπάνες εκτός περιφερειακών ενισχύσεων, στο σύνολο των χρημάτων ή των φοροαπαλλαγών, που θα δοθούν από τον Αναπτυξιακό Νόμο.

Με αυτό έρχομαι στο ζήτημα των περιφερειακών και κοινωνικών ανισοτήτων, τις οποίες ο παρόν νόμος, δυστυχώς, θα εντείνει. Αναφέρατε κύριε Υπουργέ, ότι ο νόμος απευθύνεται, κατά 97% στην Περιφέρεια. Από που τεκμαίρεται αυτό, αφού τα περισσότερα καθεστώτα σας δεν ενσωματώνουν διαφορετικά ποσοστά, κατά περιφερειακή ενότητα, ούτε και υπάρχουν περιφερειακά πλαφόν ή όρια, όπως υπάρχουν στο ΕΣΠΑ;

Το πρώτο καθεστώς για τον ψηφιακό εκσυγχρονισμό, για παράδειγμα, θα μπορούσε, κάλλιστα, να κατευθυνθεί, κατά κύριο λόγο, στην Αττική και άρα, να συμβάλει στην ακόμη μεγαλύτερη όξυνση των περιφερειακών ανισοτήτων. Επιπλέον, προφανώς και σημειώνουμε, ότι ως «φύλλο συκής», για να υπερβείτε την κατηγορία, ότι όλα τα χρήματα θα κατευθυνθούν στους μεγάλους, ένα από τα δεκατρία καθεστώτα αφορά, αποκλειστικά, νέες μικρές επιχειρήσεις. Σε όλα τα άλλα καθεστώτα, ο μικρός ανταγωνίζεται, επί ίσοις όροις, τον μεγάλο.

Επιπλέον, όταν βάζετε την εκτίμηση βιωσιμότητας -είναι μία ιδιαίτερη επισήμανση που νομίζω, ότι, σχεδόν, αποκλείει τη δυνατότητα ενίσχυσης των μικρών- του χρηματοπιστωτικού συστήματος και ιδρύματος ως on-off κριτήριο για την ένταξη στον αναπτυξιακό νόμο, στην πραγματικότητα, «πετάτε έξω» απ’ όλα τα καθεστώτα τη συντριπτική πλειονότητα των μικρομεσαίων της χώρας που είναι αποκλεισμένοι από τον τραπεζικό δανεισμό. Άρα, ο σημερινός νόμος θα οξύνει τις περιφερειακές ανισότητες, θα εντείνει τους κοινωνικούς αποκλεισμούς στο επιχειρείν και θα υπηρετήσει το μοντέλο ανάπτυξης που οδήγησε τη χώρα στη χρεοκοπία.

Θα ήθελα να κλείσω, κύριοι συνάδελφοι, με ένα τελευταίο ζήτημα. Η μόνη καινοτομία που ο νόμος θα έπρεπε να κάνει και δεν την κάνει, είναι να ενσωματώσει τα κριτήρια των στόχων βιώσιμης ανάπτυξης των Ηνωμένων Εθνών στην αξιολόγηση. Να τα συναρτά, δηλαδή, με την αξιολόγηση των επενδυτικών σχεδίων. Ο νόμος του ΣΥΡΙΖΑ δεν το έκανε, γιατί εκείνη την εποχή δεν είχαν ακόμη εξειδικευτεί σε ένα, πλήρως, ανεπτυγμένο σύστημα ταξινόμησης των περιβαλλοντικών επιπτώσεων ζημίας ή ωφέλειας, όπως έχει, εδώ και δύο χρόνια. Σήμερα, αυτό δεν έχει γίνει και εσείς δεν κάνετε τίποτα, για να το ενσωματώσετε στο σύστημα κρατικών ενισχύσεων της χώρας.

Κυρίες και κύριοι συνάδελφοι, όλος ο κόσμος αλλάζει. Όλες οι διεθνείς τράπεζες, όλα τα funds, όλα τα χρηματοδοτικά εργαλεία, σε όλες τις χώρες του κόσμου, σήμερα μετασχηματίζονται στην κατεύθυνση της ενσωμάτωσης των SDG’s, των Sustainable Development Goals σε κάθε νέα επένδυση στον ιδιωτικό τομέα. Εσάς σας αρέσει η αισθητική της οικολογίας και της περιβαλλοντικής ευαισθησίας, αλλά, όταν πρέπει να «σπάσετε αυγά», κρατάτε τα φιλοπεριβαλλοντικά λόγια μόνο για τις αιτιολογικές εκθέσεις των νομοσχεδίων σας. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Πάνας.

**ΑΠΟΣΤΟΛΟΣ ΠΑΝΑΣ (Ειδικός Αγορητής του Κινήματος Αλλαγής):** Κύριε Πρόεδρε, κύριε Υπουργέ, κυρίες και κύριοι συνάδελφοι στην προηγούμενη συνεδρίαση ακούστηκαν πολλά και διάφορα από πλευράς Υπουργού, του κ. Γεωργιάδη, αναφορικά με τη στάση και την κριτική που έχουμε ασκήσει ως προς τον Αναπτυξιακό Νόμο. Λυπάμαι, πραγματικά πολύ, εάν από την προηγούμενη τοποθέτησή μου ο Υπουργός άκουσε μόνο το αρνητικό επιχείρημα την εμπλοκή, δηλαδή, των τραπεζών στην αξιολόγηση των επενδυτικών προτάσεων. Αλλά και αυτό που άκουσε, μάλλον, το άκουσε λάθος.

Για του λόγου το αληθές, σας ξαναλέω πώς σύμφωνα με τον προηγούμενο νόμο χρειαζόταν απλά μία υπεύθυνη δήλωση για την πρόθεση δανειοδότησης από πλευράς εταιρείας, ενώ τώρα, όσα έργα πρόκειται να λάβουν δάνειο, πρέπει να λάβουν και να προσκομίσουν εκτίμηση του εύλογου κόστους και της βιωσιμότητας από την τράπεζα, κατά την υποβολή της αίτησης υπαγωγής. Και υπογραμμίζω ξανά. Δεν διαφωνούμε, ως προς τη λογική της πρότασής σας. Όμως, μία τέτοια απόφαση, αφενός θα αυξήσει τον όγκο των δικαιολογητικών που πρέπει να συλλεχθούν, αφετέρου καθυστερεί σημαντικά τη διαδικασία υποβολής των επενδυτικών σχεδίων, καθώς οι τράπεζες δεν θα ανταποκριθούν στα αιτήματα εκατοντάδων επενδυτών μέσα σε διάστημα λίγων ημερών.

Όμως, κύριε Υπουργέ, αυτό ήταν, πραγματικά, πταίσμα, μπροστά στα όσα ανέφερα σε ότι αφορά στον Αναπτυξιακό Νόμο. Όντως, είναι πταίσμα, μπροστά στο 48,83% που αποτελούν οι ξενοδοχειακές μονάδες του ενός και των δύο αστεριών, που μένουν εκτός της ισχυρής ανάπτυξης. Την ίδια στιγμή, που η Κυβέρνηση προσπαθεί να στηρίξει όλες τις μορφές τουρισμού και ιδιαίτερα, τις μορφές του εναλλακτικού και του χειμερινού. Οι ξενοδοχειακές μονάδες των προορισμών αυτών είναι, κατά κύριο λόγο, κάτω των τριών αστεριών, όπως και σε πολλά νησιά, αλλά και στη Χαλκιδική, απ’ όπου κατάγομαι. Όλο αυτό το 48,83% των ξενοδοχειακών μονάδων της «βαριάς» μας βιομηχανίας μένει εκτός. Όπως μένουν εκτός, για ακόμη μια φορά, και τα μη κύρια καταλύματα και πρέπει να το δείτε πολύ σοβαρά, ώστε να ενταχθούν.

Είναι πταίσμα, επίσης, όπως είπε ο κ. Υπουργός, μπροστά στο γεγονός, ότι δεν γίνεται καμία μνεία στις εταιρείες που αύξησαν την απασχόλησή τους τα τελευταία χρόνια, ούτε σε αυτές που έχουν εξαγωγές, ούτε σε εκείνες που έχουν προστιθέμενη αξία μεγαλύτερη του μέσου όρου της αγοράς, ούτε καν σε αυτές που ανήκουν σε κλάδους προτεραιότητας, όπως η αγροδιατροφή και οι τεχνολογίες πληροφορικής;

Η αναφορά μας, κύριε Υπουργέ, έχει ως σκοπό να προβλεφθεί το κίνητρο επιδότησης στις μεσαίες επιχειρήσεις, που θα πρέπει να αντικατασταθεί και να δοθεί, καθώς οι μεσαίες επιχειρήσεις διαδραματίζουν κρίσιμο ρόλο στην ανάπτυξη της χώρας, ιδιαίτερα, μάλιστα, στον τομέα της τεχνολογίας, της πληροφορικής, της επικοινωνίας, όπως και στον τομέα της αγροδιατροφής.

Μιλήσαμε, επίσης, για τον εμπλουτισμό των ειδικών περιπτώσεων του άρθρου 12, του ν.4399/2016, με την προσθήκη περιπτώσεων, σε σχέση με τα ποσοστά ανεργίας και το κατά κεφαλήν εισόδημα της κάθε περιοχής, προκειμένου να δοθούν κίνητρα σε επιχειρήσεις, να δημιουργήσουν νέες θέσεις εργασίας και να δώσουν ώθηση στην τοπική οικονομία και στην ανάπτυξη της περιοχής. Νομίζω ότι αυτός είναι ένας στόχος που όλοι τον έχουμε προτεραιότητα μέσα σε αυτή εδώ την Αίθουσα.

Κύριε Υπουργέ, δεν υπήρξε στιγμή, που το Κίνημα Αλλαγής και το ΠΑΣΟΚ να αμφέβαλε για τη σημασία των επενδύσεων. Η επένδυση αποτελεί τη βάση της δημιουργίας επιχειρήσεων, αλλά και τον κυριότερο συντελεστή ανάπτυξης, τόσο της επιχείρησης, όσο και της ελληνικής οικονομίας γενικότερα. Γι’ αυτό δεν έχουμε αμφισβητήσει ποτέ, καθώς αναγνωρίζουμε, ότι ο σημαντικότερος παράγοντας που επηρεάζει την οικονομική ανάπτυξη είναι οι επενδύσεις. Για τον λόγο αυτόν, δεν στάθηκα σε τεχνικά ζητήματα στην προηγούμενη συνεδρίαση, που θα μπορούσα να σταθώ, καθώς πολλές και σημαντικότατες ρυθμίσεις που ορίζουν την επιλεξιμότητα των συνεπενδυτικών σχεδίων, την επιλεξιμότητα δαπανών, αλλά και φορέων, έχουν χωριστεί σε κοινές υπουργικές αποφάσεις, ενώ θα έπρεπε, ήδη, να έχουν ενσωματωθεί στο σώμα του νόμου, ως παραρτήματα ή να υπάρχει διαβούλευση και επ’ αυτών, γιατί δεν θα είναι απλά διευκρινιστικές. Αντίθετα, θα είναι, απόλυτα, καθοριστικές για τη λειτουργία και υλοποίηση του νόμου. Όπως, μάλιστα, ισχύει και για τον οδηγό αξιολόγησης των επενδυτικών σχεδίων, που καθορίζει και τις διαδικασίες και τα όρια, ανά δαπάνη, αλλά και τη βαθμολόγηση του κάθε επενδυτικού σχεδίου. Παρ’ όλα αυτά, και με γνώμονα τη βιωσιμότητα και τον εκσυγχρονισμό των υφιστάμενων επιχειρήσεων, όσο και τη δημιουργία νέων επιχειρήσεων, μείναμε σε ουσιαστικά ζητήματα.

Είναι, πραγματικά, άδικο ο κ. Υπουργός, ο κ. Γεωργιάδης, να επικρίνει εμάς, που, πραγματικά, με καλή θέληση, καταθέσαμε ουσιαστικές προτάσεις και εσείς μέχρι τώρα δεν τις έχετε ακούσει. Επειδή, όπως ανέφερε ο κ. Υπουργός, ο Πρόεδρος μας έχει υποσχεθεί σοβαρή αντιπολίτευση και επί της ουσίας, κάνουμε αυτή τη στιγμή, και άλλη μία προσπάθεια, θέτοντας ως πρόταγμα την ουσιαστική ανάπτυξη της χώρας.

Κυρίες και κύριοι συνάδελφοι, η πραγματοποίηση κάθε μεγέθους επενδύσεων αποτελεί βασικό «μοχλό», όχι μόνο για την καταπολέμηση της ανεργίας, αλλά για την αναδιάρθρωση και γενικότερα για την «αναθέρμανση» της οικονομίας μας. Η Πολιτεία οφείλει να ενθαρρύνει όλες τις παραγωγικές δραστηριότητες, βελτιώνοντας την οργανωτική δομή του παραγωγικού μοντέλου.

Εμείς, λοιπόν, θέλουμε την αρμονική συνύπαρξη της μικρής, της μεσαίας και της μεγάλης επιχείρησης, που θέλει να εξελιχθεί τεχνολογικά, κατά τα ευρωπαϊκά πρότυπα, αξιολογώντας και αξιοποιώντας τη δημιουργικότητά της, την καινοτομία της και όχι έναν αναπτυξιακό νόμο, που δημιουργεί μια συνθήκη άνισου ανταγωνισμού, όπου η πολλή μεγάλη και μεγάλη επιχείρηση ανταγωνίζεται τη μικρή και την πολλή μικρή. Και δεν είναι καθόλου άτοπο αυτό που λέω, καθώς, ήδη, η Κυβέρνησή σας έχει αποκλείσει χιλιάδες μικρομεσαίες επιχειρήσεις από το Ταμείο Ανάκαμψης και τώρα ερχόμαστε με τις γνωστές «πανηγυρικές» δηλώσεις, να πληροφορούμαστε για έναν νέο Αναπτυξιακό Νόμο, που, ουσιαστικά, πάλι δεν τις έχει μέσα, στον βαθμό που θέλουμε.

Έχετε απαντήσει αρχικά στο κύριο ερώτημα, που απασχολεί αυτή τη στιγμή τη χώρα, για το νέο παραγωγικό μοντέλο; Ρωτάω, πραγματικά, γιατί αυτός ο Αναπτυξιακός Νόμος αφήνει εκτός ειδικής πρόνοιας, συγκεκριμένες κατηγορίες επιχειρήσεων, όπως αυτές των αγροτικών συνεταιρισμών, των ομάδων παραγωγών, τις αγροτικές εταιρικές συμπράξεις. Επίσης, εκτός μένουν οι επιχειρήσεις, των οποίων τα επενδυτικά σχέδια υλοποιούνται σε έναν από τους κλάδους τεχνολογίας, πληροφορικής, επικοινωνίας και αγροδιατροφής.

Άρα, επειδή αναφέρθηκε ο κ Υπουργός χθες, σε ποιο καπιταλιστικό παραγωγικό μοντέλο αναφερόμαστε και ποιο είναι αυτό που εκπροσωπεί αναπτυξιακά ο Υπουργός; Πώς στηρίζεται ο πρωτογενής τομέας και ο κλάδος τεχνολογίας, για τους οποίους εμείς, εδώ και καιρό, ως Κίνημα Αλλαγής φωνάζουμε και ζητούμε την έμπρακτη στήριξή τους;

Επίσης, στον συγκεκριμένο Αναπτυξιακό Νόμο απουσιάζει η προσθήκη ειδικής πρόβλεψης για την αύξηση του ποσοστού, επί τοις εκατό, ενισχύσεων, βάσει του νέου χάρτη περιφερειακών ενισχύσεων για την υπαγωγή επενδυτικών σχεδίων. Πρέπει, λοιπόν, να δοθεί έμφαση στον εκσυγχρονισμό των επιχειρήσεων, πρέπει να διαμορφωθούν ιδιαίτερα χαρακτηριστικά, που να ταυτοποιούν την ελληνικότητά τους, ενισχύοντας, ουσιαστικά, την περιφερειακή ανάπτυξη, να δοθούν κίνητρα και να μειωθούν οι παραγωγικές ανισότητες, μεταξύ διαφόρων περιοχών της οικονομίας μας.

Τελειώνοντας, θα πω ακόμη μία φορά, ότι ως Κίνημα Αλλαγής, ως ΠΑΣΟΚ, στηρίζουμε τη μεσαία επιχείρηση. Θέλουμε οι υφιστάμενες επιχειρήσεις να προσαρμοστούν στη σύγχρονη αυτή εποχή, που αποτελεί μία περίοδο «έκρηξης» των τεχνολογικών επιτευγμάτων και με τρόπο, ώστε να περιοριστεί η κατανάλωση των φυσικών πόρων. Θέλουμε την ανάπτυξη νέων μορφών επιχειρήσεων, τη μείωση της ανεργίας και την αύξηση απασχόλησης ειδικών κατηγοριών πολιτών. Λέμε ναι, σε έναν ολοκληρωμένο αναπτυξιακό νόμο, που θα στηρίζει τις εξωστρεφείς και καινοτόμες επιχειρήσεις, όλες ανεξαρτήτως μεγέθους, καθώς πρέπει, επιτέλους, να αυξηθούν τα καινοτόμα παραγόμενα αγαθά στη χώρα μας, έχοντας ως στόχο την ευημερία του λαού. Αυτή την παροχή κινήτρων, καθολικά, για κάθε επιχείρηση πρέπει να αποτυπώνει αυτός ο Αναπτυξιακός Νόμος, να προσαρμόζει την παραγωγική διαδικασία και τη δυναμική της χώρας προς τις απαιτήσεις των καιρών και προς την αντιμετώπιση του παγκόσμιου ανταγωνισμού.

Εμείς, λοιπόν, ως Κίνημα Αλλαγής, ως ΠΑΣΟΚ, πιστεύουμε πως η ανάπτυξη θα επέλθει, μόνο εάν απαντήσουμε στις απαιτήσεις της σύγχρονης εποχής και ποτέ μας δεν «γυρίσαμε την πλάτη» σε τόσο σημαντικά για τη χώρα μας θέματα. Πάντα ήμασταν παρόντες, ασκώντας ουσιαστική αντιπολίτευση και πάντα καταθέταμε προτάσεις.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Ευχαριστώ, κύριε Πρόεδρε.

Για να ψηφίσει κάποιος ή να καταψηφίσει το νομοσχέδιο του νέου Αναπτυξιακού Νόμου, θα πρέπει να απαντήσει στο ερώτημα: ανάπτυξη για ποιον; Για το κεφάλαιο ή για το λαό; Είναι πολύ σαφές, ότι στο αστικό κράτος οι αναπτυξιακοί νόμοι, όπως ο Προϋπολογισμός και όλοι οι νόμοι του είναι για την κερδοφορία του κεφαλαίου. Βλέπουμε τα νομοθετήματα για την υγεία και εν μέσω πανδημίας, αντί να ενισχύετε τη δημόσια υγεία, ενισχύετε την ιδιωτική, με όρους και προϋποθέσεις ευνοϊκότατες. Παραδείγματος χάρη, στο Κρατικό Νίκαιας, πριν από έντεκα ημέρες, σε Γενική εφημερία, δεκαεπτά ασθενείς, ανάμεσά τους και ένας διασωληνωμένος, παρέμειναν πολλές ώρες στα επείγοντα περιστατικά, λόγω έλλειψης διαθέσιμων κλινών. Οι ιδιωτικές κλινικές δεν τους δέχονταν, επειδή θεωρούνταν «βαριά» περιστατικά, επιβεβαιώνοντας έτσι, πως η συμβολή του ιδιωτικού τομέα που δίνει κλίνες, είναι με το «σταγονόμετρο» και κάτω από τις συγκεκριμένες προϋποθέσεις που αυτός θέτει.

Αγαπητοί συνάδελφοι, αυτό το θέμα δεν είναι από τα εκτός θέματος, γιατί δείχνουν ποιος είναι ο αναπτυξιακός σας προσανατολισμός και βεβαίως, δεν είναι υπέρ του λαού. Επίσης, ένας άλλος συνάδελφος αναφέρθηκε στην αναστολή εφημερίας του Νοσοκομείου «Παίδων» Πεντέλης, ενός από τα τρία, αμιγώς, παιδιατρικά νοσοκομεία της Αττικής. Σημαίνει επιδείνωση της, ήδη, επιβεβαρυμένης κατάστασης των υπολοίπων παιδιατρικών νοσοκομείων, αύξηση της αναμονής στο Τμήμα Επειγόντων Περιστατικών, παιδιά με χρόνια νοσήματα που πρέπει να αλλάξουν ξαφνικά νοσοκομεία. Ουσιαστικά, τα «σπρώχνετε» στον ιδιώτη. Και πριν από την πανδημία, στην περίοδο των μνημονίων, από τον τομέα της δημόσιας υγείας «κόβατε» πόρους όλες οι κυβερνήσεις και η σημερινή της Νέας Δημοκρατίας, που σημαίνει, αντικειμενικά, ότι ενισχύετε τους επιχειρηματίες της υγείας. Τα ίδια και σε άλλους τομείς: στο φορολογικό, φορολογικούς «παραδείσους» για το κεφάλαιο, «φοροκαταιγίδα» για τον λαό.

Συνεπώς, είναι πολύ ξεκάθαρο, ότι οι αναπτυξιακοί νόμοι και αυτός που συζητάμε σήμερα, αφορούν μεγάλες επιχειρήσεις. Τα αναφέρω όλα αυτά, γιατί σε όλες τις συνεδριάσεις και σήμερα από τα άλλα Κόμματα, ΣΥΡΙΖΑ και ΚΙΝ.ΑΛ., αναπτύχθηκε ένας καυγάς, ότι δεν ενισχύονται και ότι δεν εντάσσονται μικρές επιχειρήσεις και τα μέτρα πριν ήταν οριζόντια. Πολλή υποκρισία, γιατί και με τους προηγούμενους αναπτυξιακούς δεν εντάσσονταν, όπως ούτε και τώρα, παρά ελάχιστες μικρές επιχειρήσεις και για συγκεκριμένο αντικείμενο. Μπαίνει «φραγμός» με τους όρους και τις προϋποθέσεις, γιατί οι αναπτυξιακοί νόμοι, ο κύριος όγκος τους, δεν είναι για μικρές επιχειρήσεις, δεν τους αφορά. Εξάλλου, τα στοιχεία είναι «μαρτυριάρικα». Στον προηγούμενο νόμο του 2016 του ΣΥΡΙΖΑ, μόλις, 744 σχέδια πολύ μικρών επιχειρήσεων εντάχθηκαν από ένα σύνολο 800.000, δηλαδή, ούτε το 0,01%.

Επίσης, σε ένα από τα δεκατρία θεματικά καθεστώτα ενίσχυσης, είναι και οι ευρωπαϊκές αλυσίδες αξίας, τα άρθρα 105 ως 110. Αποτελεί και αυτό το υποκεφάλαιο ένα ακόμη χαρακτηριστικό παράδειγμα, που δείχνει την κατεύθυνση του Αναπτυξιακού Νόμου, δηλαδή, τη στήριξη των επενδυτικών σχεδίων στο καθεστώς ευρωπαϊκές αλυσίδες αξίας, που όπως περιγράφεται, αφορούν κλάδους που αποτελούν ευρωπαϊκές αλυσίδες αξίας, προκειμένου «να επιτυγχάνουν οικονομίες κλίμακας, να βελτιώνεται η ποιότητα των παραγόμενων προϊόντων και παρεχόμενων υπηρεσιών, να καθίσταται αποτελεσματικός ο συντονισμός της προοδευτικής αλυσίδας και να διαμορφώνονται όροι ενίσχυσης της εξωστρέφειας». Είναι τα λόγια, ακριβώς, από το νομοσχέδιο.

Μάλιστα, αυτά προπαγανδίζονται και από τη Νέα Δημοκρατία και από τον ΣΥΡΙΖΑ και από το ΚΙΝ.ΑΛ. και προβάλλονται τα τελευταία χρόνια, ως διέξοδος για τις πολύ μικρές επιχειρήσεις. Δηλαδή, η ένταξή τους σε αλυσίδες αξίας, θα εξασφαλίζει τη βιωσιμότητά τους και την αύξηση της παραγωγικότητάς τους.

Όμως, στο νομοσχέδιο είναι ξεκάθαρο, αναφέρονται ονομαστικά στο άρθρο 106, ποιοι από τους κλάδους προκρίνονται για την κρατική στήριξη. Μικροηλεκτρικοί, υπολογιστές υψηλής απόδοσης, συσσωρευτές διασυνδεδεμένοι με αυτόνομα οχήματα, κυβερνοασφάλεια, προσωποποιημένη ιατρική και υγεία, βιομηχανία χαμηλών εκπομπών άνθρακα, υδρογόνο, διαδίκτυο των πραγμάτων.

Συμπέρασμα, δεν αφορά, παρά ελάχιστες, πολύ μικρές επιχειρήσεις και αυτοαπασχολούμενους. Αυτή είναι η αλήθεια. Ακόμη, αποτελεί πρόκληση για έξι θεματικά καθεστώτα, ουσιαστικά, τομείς της οικονομίας, αγροδιατροφή, μεταποίηση, τουρισμός, εναλλακτικός τουρισμός, μεγάλες επενδύσεις και ευρωπαϊκές αξίες, όπου χορηγούνται αυξημένα ποσοστά ενισχύσεων στο 100% του ανώτατου ορίου, που είναι θεσμοθετημένο, για τα επενδυτικά σχέδια που υλοποιούνται σε περιοχές που έχουν πληγεί από φυσικές καταστροφές. Μιλάμε για πρόκληση, γιατί στις εν λόγω περιοχές, την ίδια ώρα που καθυστερούν οι κρατικές αποζημιώσεις προς μικροεπαγγελματίες αγρότες, κ.α., που υπέστησαν σημαντικές ζημιές τους προηγούμενους μήνες, διοχετεύονται επιπρόσθετα χρήματα και παροχές σε μια «χούφτα» μεγαλύτερων επιχειρήσεων.

Όμως και στον αγροδιατροφικό τομέα, στα άρθρα 65 έως 71, δεν αφορούν και κανένα όφελος δεν έχουν οι μικρομεσαίοι, κυρίως, αγρότες, που πληρώνουν σήμερα, εάν έχουν να πληρώσουν, τις τεράστιες ανατιμήσεις στο ρεύμα, τα λιπάσματα, τα φυτοφάρμακα, τις ζωοτροφές, το πετρέλαιο και ούτω καθεξής και έχει πάει το κόστος παραγωγής στα ύψη.

Το Yποκεφάλαιο αυτό, αφορά στην επιδότηση επενδυτικών σχεδίων σε τομείς αγροδιατροφής, μεταποίησης και υδατοκαλλιέργειας. Ουσιαστικά, αφορά στην ενίσχυση καπιταλιστικών επιχειρήσεων. Οι προτεραιότητες και τα κριτήρια, που θα εξειδικευτούν με κοινή υπουργική απόφαση, μιλάω για το άρθρο 71, είναι, αντικειμενικά, ενταγμένα στη στρατηγική του κεφαλαίου για ανταγωνιστικότητα της αγροτικής περιοχής και στις στοχεύσεις για συγκέντρωση της παραγωγής από συνεργατικά σχήματα και καπιταλιστικές επιχειρήσεις, επέκταση της υδατοκαλλιέργειας για «πράσινη» ανάπτυξη και ούτω καθεξής. Οι βιοπαλαιστές αγρότες θα βρεθούν σε ακόμη χειρότερη θέση, λόγω του ανταγωνισμού τους με τις μεγάλες καπιταλιστικές επιχειρήσεις, αγροτικές, μεταποιητικές και εμπορικές, που θα ευνοηθούν από τις επιχορηγήσεις των επενδυτικών τους σχεδίων. Παράλληλα, θα κληθούν να πληρώσουν και τις συγκεκριμένες δαπάνες, μέσω της συμβολής τους στα έσοδα του Κρατικού Προϋπολογισμού, που ως γνωστόν «βαραίνουν» σε ποσοστό 95% τα λαϊκά στρώματα.

Επίσης, μπορεί να καλυφθούν και μερικές ανάγκες σε ορισμένες περιοχές ή ακόμη το ότι η επιδότηση είναι μεγαλύτερη σε νησιά, αγροτικές περιοχές και λοιπά. Παραδείγματος χάρη, δυνατότητα για υποδομές σφαγείων σε νησιά από δημοτικές επιχειρήσεις.

Όμως, να σας πω, ότι αυτό είναι «σταγόνα στον ωκεανό» που δεν αλλάζει την ουσία. Οι μεγάλοι κερδισμένοι θα είναι οι επιχειρηματικοί όμιλοι, οι οποίοι τελικά τα παίρνουν όλα. Αυτό έχει δείξει η πείρα απ’ όλους τους αναπτυξιακούς νόμους. Στο σύνολό τους, οι κλάδοι της μεταποίησης, της αγροτικής παραγωγής και εμπορίας είναι σε επίπεδο μονοπωλιακό. Πέντε εταιρείες είναι στο γάλα, ένα μονοπώλιο στις υδατοκαλλιέργειες, τρεις-τέσσερις αλυσίδες στα σουπερμάρκετ, ανάλογα συμβαίνει και στη φυτική παραγωγή και ούτω καθεξής. Αυτοί θα είναι οι μεγάλοι κερδισμένοι από την εξασφάλιση πρώτων υλών, σε τιμές που να εξασφαλίζουν τα μονοπωλιακά υπερκέρδη τους.

Με βάση τα παραπάνω, η ανάπτυξη που θέλει να ενισχύσει και ο νέος Αναπτυξιακός Νόμος, όπως και οι προηγούμενοι, δεν είναι για όλους, ούτε μπορεί να είναι δίκαιοι, όπως προπαγανδίζει ο ΣΥΡΙΖΑ. Συνεπώς, η απάντηση στο ερώτημα ανάπτυξη για ποιον, η απάντηση είναι, ότι τα αστικά κόμματα και οι αστικές κυβερνήσεις επιλέγουν ανάπτυξη για το κεφάλαιο και όχι για τον λαό. Η κατεύθυνσή τους με παραλλαγές είναι «κομμένη και ραμμένη» στα μέτρα των λίγων, των καπιταλιστών. Γι’ αυτό και είναι «ασφυκτικός» για τις λαϊκές ανάγκες.

Αυτός είναι, λοιπόν, και ο λόγος που οι νέες γενιές εργαζομένων στην ψηφιακή εποχή, ενώ έχουν περισσότερα εφόδια, δουλεύουν με χειρότερους όρους από τις προηγούμενες γενιές. Αυτός είναι ο λόγος, που ενώ η ρομποτική αξιοποιείται, πλέον, στην ιατρική, το δημόσιο σύστημα υγείας έχει γίνει ξανά σύστημα μιας νόσου, αφήνοντας χωρίς διάγνωση, θεραπεία και αποκατάσταση, ένα μεγάλο μέρος από αυτούς που την έχουν ανάγκη.

Να, γιατί χρειάζεται συντονισμένες αγώνας από ένα κίνημα με αντιμονοπωλιακή αντικαπιταλιστική κατεύθυνση. Ένα κίνημα που να αλλάζει αποφασιστικά τον συσχετισμό στο εσωτερικό του και να μαζικοποιεί τη δράση του, να αποσπά κατακτήσεις και γενικότερα, να συμβάλλει στη βελτίωση και αλλαγή του γενικότερου συσχετισμού της ταξικής πάλης, αξιοποιώντας κάθε δυσκολία ή «ρήγματα» στο αστικό πολιτικό σύστημα, ώστε να περνάει σε νέα φάση αναμέτρησης και σύγκρουσης με την αστική τάξη και τα όργανα εξουσίας.

Με τέτοιες μαχητικές θέσεις και δράσεις θα υπερασπίζεται το εργατικό λαϊκό εισόδημα, τη βελτίωση των συνθηκών εργασίας και διαβίωσης, τη γενική μείωση του εργάσιμου χρόνου και τον καθορισμό σταθερού ωραρίου και αργιών, τη μόνιμη και σταθερή δουλειά για όλους και όλες, το περιεχόμενο της δημόσιας και δωρεάν εκπαίδευσης, την πρόληψη, την πρωτοβάθμια φροντίδα υγείας και την κατάσταση στα κρατικά νοσοκομεία, την προστασία της μητρότητας, της ποιότητας της ζωής με λειτουργικούς ελεύθερους χώρους πρασίνου, την αναβάθμιση των αντιπυρικών, αντιπλημμυρικών, αντισεισμικών υποδομών και έργων, τη διασφάλιση της λαϊκής κατοικίας και τόσα άλλα για τον λαό. Το πραγματικά προοδευτικό, είναι η κοινωνική σχέση, που επιτρέπει τη χρησιμοποίηση των μέσων παραγωγής και την ανάπτυξη και κατανομή του εργατικού δυναμικού, σύμφωνα με επιστημονικά διαμορφωμένους στόχους για τη λαϊκή ευημερία.

Συνεπώς, ανάπτυξη για τον λαό σημαίνει ο ίδιος ο λαός να κάνει κουμάντο στην οικονομία και την κοινωνία, για μία κοινωνία που η εργατική δύναμη, η υγεία, η παιδεία, η ενέργεια, το νερό, το περιβάλλον δεν θα είναι εμπορεύματα, αλλά αναπόσπαστο στοιχείο της παραγωγικής διαδικασίας θα είναι, το τι θα παραχθεί, πόσο, πώς και που, με γνώμονα την κοινωνική ευημερία.

Τελικά, η ιστορική πείρα έχει επιβεβαιώσει, ότι η αύξηση του μεγέθους και της κερδοφορίας του κεφαλαίου, όχι μόνο δεν συμβαδίζει, αλλά αποτελεί το μεγάλο εμπόδιο για την ευημερία της εργατικής τάξης του λαού, σύμφωνα με τις υπάρχουσες τεχνολογικές και παραγωγικές δυνατότητες. Καθημερινά, αυξάνει η απόσταση, η «ψαλίδα», ανάμεσα στις σύγχρονες τεχνολογικές και επιστημονικές δυνατότητες για τη διασφάλιση της κοινωνικής ευημερίας και τη σημερινή κατάσταση της σχετικής και απόλυτης εξαθλίωσης, της ανασφάλειας που βιώνουν μισθωτοί, αυτοαπασχολούμενοι, άνεργοι, συνταξιούχοι.

Απάντηση, λοιπόν, για τα λαϊκά προβλήματα, που είναι οξυμένα στον 21ο αιώνα, για εμάς είναι ο σοσιαλιστικός τρόπος παραγωγής και όχι η «σαπίλα» της καπιταλιστικής «βαρβαρότητας».

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Μανωλάκου Διαμάντω, Στολτίδης Λεωνίδας, Συντυχάκης Εμμανουήλ, Αβδελάς.

Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης)**: Κυρίες και κύριοι συνάδελφοι, κύριε Υπουργέ, συνεχίζοντας, επί ορισμένων άρθρων, όπου, δυστυχώς, δεν μας δίνεται o χρόνος να αναφερθούμε σε όλα, αναγκάζοντάς μας σε προχειρότητα, κάτι που, πραγματικά, αντιπαθούμε σε μεγάλο βαθμό, ειδικά, όταν ο Αναπτυξιακός Νόμος έχει ανάλογη σπουδαιότητα με τον Προϋπολογισμό, θυμίζοντας πως το επενδυτικό μας κενό υπερβαίνει τα 150 δισεκατομμύρια ευρώ.

Στο άρθρο 21, είναι φανερό πώς δημιουργείται αρκετή γραφειοκρατία, τόσο στην αξιολόγηση, όσο και στον έλεγχο, αφού εκτός από τις επιτροπές του δημοσίου και των περιφερειών, στο άρθρο 17, παρ.3, υπεισέρχονται και ιδιώτες από μέλη του Εθνικού Μητρώου Πιστοποιημένων Ελεγκτών για τις επενδύσεις, κάτω των 700.000 ευρώ. Ο έλεγχος δε για επενδύσεις, άνω των 700.000, διενεργείται από ορκωτό λογιστή, κάτι που, ασφαλώς, δεν είναι εγγύηση ορθότητας. Το γεγονός αυτό τεκμηριώθηκε από τον διαγωνισμό για την επέκταση της παραχώρησης του «Ελευθέριος Βενιζέλος», που ο ορκωτός έκρινε δίκαιο το αρχικό τίμημα, το οποίο ήταν το μισό από αυτό που εισπράχθηκε τελικά, μετά την παρέμβαση της Digicom, που για τον Υπουργό τότε αποτελούσε «καραμπινάτο» θέμα εξεταστικής, όπως θα καταθέσουμε στα πρακτικά.

Με το άρθρο 22, δίνονται πολλές δυνατότητες για ουσιώδεις τροποποιήσεις επενδυτικών σχεδίων, κάτι που δεν έχει λογική, αφού, ασφαλώς, δεν πρόκειται για τα ίδια σχέδια, όταν έχουμε αλλαγή τόπου εγκατάστασης ή ουσιώδεις διαφοροποιήσεις του φυσικού και οικονομικού αντικειμένου, πόσο μάλλον, εάν υποβάλλονται, όταν έχει συμπληρωθεί το 50% ή το 65% του φυσικού και οικονομικού αντικειμένου αντίστοιχα, όπως ορίζεται στην παρ.7β΄.

Από την άλλη πλευρά, πώς είναι δυνατόν να αλλάξει, ουσιωδώς, το αντικείμενο για το υπολειπόμενο 50% ή 35%; Εκτός αυτού, στην περίπτωση μείωσης της δυναμικότητας, μειώνεται ανάλογα η ενίσχυση; Υπάρχουν στατιστικά, σχετικά με το ποσοστό που τροποποιούνται τα σχέδια; Ρωτάμε, επειδή φοβόμαστε, ότι κάποιοι θα μπορούν να παίρνουν τις ενισχύσεις ευκαιριακά και μετά να αλλάζουν το περιεχόμενο. Συμβαίνει πολύ συχνά.

Στο άρθρο 23, προβλέπεται ότι η περίοδος ολοκλήρωσης της επένδυσης, δεν μπορεί να υπερβαίνει τα τρία έτη. Εντούτοις, όπως είδαμε στο προηγούμενο άρθρο 22, είναι δυνατόν να παραταθεί για δύο ακόμη χρόνια, φτάνοντας στην πενταετία. Για ποιον λόγο, λοιπόν, αυτή η αναφορά; Δεν μπορούμε να είμαστε ακριβείς και συγκεκριμένοι;

Περαιτέρω με την απόφαση ολοκλήρωσης και έναρξης της παραγωγικής λειτουργίας της επένδυσης, δεν μπορεί να επέλθει αύξηση του συνολικού ενισχυόμενου κόστους του επενδυτικού σχεδίου. Τι θα συμβεί, όμως, τώρα με τον πληθωρισμό, ειδικά εάν η επένδυση ολοκληρωθεί στην πενταετία; Δεν πρέπει να προβλέπουμε;

Ειδικά, σε ότι αφορά στην παρ.7, μετά από την έκδοση της απόφασης ολοκλήρωσης, είναι δυνατή η υποβολή αιτήματος έγκρισης μεταβολής στοιχείων του επενδυτικού σχεδίου του άρθρου 25. Μεταξύ αυτών, και η αλλαγή χώρου εγκατάστασης. Δεν είναι επιεικώς απαράδεκτο; Ποιος έχει συντάξει κάτι τέτοιο;

Το άρθρο 24, καλύπτει τον τρόπο καταβολής των ενισχύσεων, όπως της φορολογικής ελάφρυνσης της χρηματικής ενίσχυσης, της κάλυψης του κόστους leasing και του μισθολογικού κόστους. Εδώ προκρίνεται η τμηματική, εκ των υστέρων, καταβολή των ενισχύσεων, αφού έχουν δαπανηθεί τα ποσά από τις εταιρείες. Παράδειγμα, για τη χρηματική καταβολή 25%, όταν υλοποιηθεί το 25% της επένδυσης, του επόμενου 25% με το 25% και τα υπόλοιπα στο τέλος. Καταλαβαίνουμε πώς η πρόθεση του Υπουργείου είναι καλή, με στόχο να αποκλειστεί η κακοδιαχείριση ή η λαθροχειρία. Από την άλλη πλευρά, όμως, δεσμεύει κεφάλαια από τις εταιρείες. Στην περίπτωση τώρα που δεν μπορούν να τα διαθέσουν οι εταιρείες, υπάρχουν εμπορικές λύσεις, για να προεξοφλήσουν την είσπραξη, μέσω της εκχώρησής της σε τράπεζες, όπου μπορούν να προεισπράξουν το 80%, καταθέτοντας στα Πρακτικά ένα παράδειγμα της Συνεταιριστικής Τράπεζας Χανίων.

Εν προκειμένω, όμως, απλά μειώνεται η πραγματική επιχορήγηση για τις εταιρείες και επωφελούνται οι τράπεζες, κάτι που δεν πιστεύουμε πώς είναι ο στόχος του Υπουργείου. Δεν φανταζόμαστε, δηλαδή, ότι θέλει το Υπουργείο να στηρίξει ξανά τις τράπεζες. Θα δέχεται, αλήθεια, την εκχώρηση το Υπουργείο; Είναι, πάντως, σημαντικό ερώτημα και πρέπει να απαντηθεί.

Με το άρθρο 26, δημιουργείται πολύ δουλειά για πιστοποιημένους ελεγκτές και ορκωτούς. Πώς θα πληρώνονται; Με το παράβολο του άρθρου 27 των 300 ευρώ; Είναι αρκετό, για να κάνουν σοβαρή δουλειά ή μήπως θα επικρατήσει η γνωστή προχειρότητα; Άλλωστε, ότι πληρώνει παίρνει κανείς.

Στο άρθρο 29, το αρνητικό είναι η παροχή εκτεταμένων εξουσιοδοτήσεων στον Υπουργό να αλλάζει τα ύψη των ενισχύσεων, γεγονός που σημαίνει πως πρόκειται για μία ακόμη απαράδεκτη αοριστία. Θα έπρεπε να είναι αντικείμενο κοινοβουλευτικής διαβούλευσης, σε σχέση με τις ανάγκες και με τα διαθέσιμα ποσά που θα υπάρχουν.

Στο άρθρο 30, έχουμε ξανά το ίδιο πρόβλημα με τις εξουσιοδοτήσεις στον Υπουργό, που, στην ουσία, αλλάζουν τη φύση του νόμου, ενώ είναι δεσμευτικό για το Πρόγραμμα Δημοσίων Επενδύσεων.

Αναφορικά με τα έργα στους βασικούς δεκατρείς τομείς ενισχύσεων, στις περιοχές απολιγνιτοποίησης ή δίκαιης μετάβασης, μπορούν να ακολουθούνται διαδικασίες, κατά παρέκκλιση, πρώτον, σε ότι αφορά στα ανώτερα ύψη επενδύσεων του άρθρου 12, δηλαδή, τα 30 εκατομμύρια και δεύτερον, ταχείας αδειοδότησης. Εισάγονται, όμως, και εδώ αόριστοι όροι που τις επηρεάζουν, όπως το μέγεθος της επιχείρησης και το είδος των επενδυτικών σχεδίων. Πρόκειται για σκοπιμότητες ή για λάθη;

Το πλέον παράδοξο, όμως, είναι, το ότι στις περιοχές δίκαιης μετάβασης, που ψήφισε η Νέα Δημοκρατία με τον ν.4872/2021, εκτός από αυτές που πλήττονται, κυρίως, όπως της Κοζάνης και της Μεγαλόπολης, έχουν υπεισέλθει και οι περιοχές των νησιών με εργοστάσια diesel, δηλαδή, όπως η Κρήτη και η Ρόδος, καθώς, επίσης, το βόρειο Αιγαίο. Θα αντιμετωπίσουν αλήθεια, τα ίδια προβλήματα η Κρήτη και η Ρόδος, με την απολιγνιτοποίηση όπως η Μεγαλόπολη; Θα διενεργηθούν, κατά παρέκκλιση, επενδύσεις σε ξενοδοχεία στην Κρήτη, λόγω της υπαγωγής της στο πλαίσιο της απολιγνιτοποίησης;

Σε κάθε περίπτωση, τα άρθρα που αναλύσαμε ως εδώ, τεκμηριώνουν πώς υπάρχουν πάρα πολλά λάθη, αοριστίες, παραδοξότητες και ούτω καθεξής, σε όλα τα υπόλοιπα, κάτι που ασφαλώς δεν είναι δυνατόν να υποδείξουμε, για να είμαστε εποικοδομητικοί στον ελάχιστο χρόνο που μας δίνεται, σε τρεις μόνο συνεδριάσεις της Επιτροπής. Ως εκ τούτου, θα αναφερθούμε επιγραμματικά μόνο στα διάφορα κεφάλαια, στη συνέχεια.

Ξεκινώντας από το Κεφάλαιο Β΄, στο Β΄ Μέρος, αναπτύσσεται το πλαίσιο στήριξης για τους τομείς που προκρίνονται, με ένα παρόμοιο μοτίβο στον καθένα που, σε μεγάλο βαθμό, επαναλαμβάνεται. Εν προκειμένω, ο κάθε τομέας επένδυσης χωρίζεται σε έξι άρθρα ως εξής. Πρώτον, σκοπός, όπου έχουμε την περιγραφή του τομέα ενισχύσεων, περιληπτικά, όμως, και αόριστα. Δεύτερον, υπαγόμενα επενδυτικά σχέδια και εδώ με πλήθος αοριστίες. Τρίτον, επιλέξιμες δαπάνες, όπου υπάρχουν κάποιες από τις δεκαπέντε του Παραρτήματος Β΄, που καταθέσαμε αναλυτικά στην προηγούμενη Επιτροπή με συνοπτικό πίνακα. Στις περισσότερες εδώ δε, προβλέπονται ΑΠΕ, αλλά, επίσης, συμβουλευτικές υπηρεσίες, απασχόληση μειονεκτούντων και λίγες ειδικές δαπάνες, κατά περίπτωση. Πάντως, με τόσες αναφορές στο νομοσχέδιο σε μειονεκτούντες, ίσως, θα έπρεπε να εξεταστεί από την Επιτροπή Κοινωνικών Υποθέσεων, όχι της Επιτροπής Παραγωγής και Εμπορίου. Πολλοί μειονεκτούντες, παντού.

Τέταρτον, είδη, ένταση και ποσά ενισχύσεων, όπου περιλαμβάνεται το ποσοστό στο συνολικό ύψος της επένδυσης που ενισχύεται, ενώ διαφοροποιείται ανάλογα, με το εάν είναι περιφερειακές ή μη, καθώς, επίσης, με το μέγεθος της επιχείρησης. Αναφέρονται, επιπλέον, τα μέγιστα χρηματικά ποσά, ανάλογα με το εάν πρόκειται για νέες δραστηριότητες ή για επέκταση υπαρχόντων.

Δεύτερον, οι δικαιούχοι. Συνήθως, οι τύποι των επιχειρήσεων του γενικού άρθρου 13, παρ.1, στην αρχή του νομοσχεδίου. Τρίτον, η διαδικασία αξιολόγησης ή ταχείας αδειοδότησης στις μεγάλες επιχειρήσεις, ενώ αναφέρονται οι φορείς και η διαδικασία που μπορεί να είναι άμεση ή συγκριτική και περιγράφεται στο άρθρο 19.

Τέλος, σε κάποιους κλάδους υπάρχει ένα, επιπλέον, άρθρο εξουσιοδότησης προς καθορισμό ειδικού πλαισίου καθεστώτος. Το σημαντικότερο είναι το αντικείμενο των τομέων ενισχύσεων, που όπως φαίνεται δεν αναλύονται, ούτε καν ενδιαφέρουν την Κυβέρνηση, αφού προωθούνται οι ίδιες, περίπου, δαπάνες, χωρίς να γίνεται διάκριση, ανά τομέα. Κατά την άποψή μας, είναι, τελείως, απαράδεκτο. Εύλογα, λοιπόν, συμπεραίνει κανείς πώς η προσπάθεια της Κυβέρνησης επικεντρώθηκε στην προώθηση των δράσεων του Ταμείου Ανάκαμψης και όχι στο τι χρειάζονται οι συγκεκριμένοι τομείς, για να αναπτυχθούν και να παράγουν πλούτο. Οπότε, απλά για την απομύζηση των ευρωπαϊκών κεφαλαίων, που ως συνήθως θα σπαταληθούν, χωρίς να βοηθηθεί, πραγματικά, η οικονομία μας, ως γνωρίζουμε όλοι με τα ΕΣΠΑ στο παρελθόν και όλα τα υπόλοιπα.

Εν προκειμένω, το Υποκεφάλαια Α΄ με τα άρθρα 31 - 37, αφορά στον ψηφιακό και τεχνολογικό μετασχηματισμό των επιχειρήσεων με την ανόητη αναφορά στη «Βιομηχανία 4.0», όταν η «Βιομηχανία 3.0» στην Ελλάδα έχει καταρρεύσει στο 8,5% του ΑΕΠ, ενώ η πτώση της θα συνεχιστεί, κυρίως, λόγω της κατακόρυφης ανόδου των τιμών ενέργειας και της ενεργειακής μας εξάρτησης, όπου «ένοχος» της τελευταίας είναι, ασφαλώς, η σημερινή Κυβέρνηση για τους λόγους που έχουμε επισημάνει πολλές φορές. Στη «Βιομηχανία 4.0», πάντως αναφερόμαστε, εμείς, τουλάχιστον, πολύ αναλυτικά στο πρόγραμμα μας.

Το Υποκεφάλαιο Β΄, αφορά στην «πράσινη» μετάβαση και την περιβαλλοντική αναβάθμιση επιχειρήσεων, με τα άρθρα 38 - 44. Εδώ πρόκειται για δραστηριότητα στην κυκλική οικονομία και στη βιώσιμη ανάπτυξη, όπου υιοθετούνται τεχνολογίες που συμβάλλουν στην προστασία του περιβάλλοντος και στην ενεργειακή αναβάθμιση των επιχειρηματικών μονάδων με αμφιλεγόμενα, όμως, κριτήρια.

Το Υποκεφάλαιο Γ΄, με τα άρθρα 45 - 50, αφορά στο Νέο Επιχειρείν, την ενίσχυση, δηλαδή, νέων επιχειρηματιών που δραστηριοποιούνται σε συγκεκριμένους κλάδους που, όμως, δεν αναφέρονται, την κάλυψη των δαπανών σύστασης των εταιρειών και πραγματοποίησης ερευνητικών δραστηριοτήτων, καθώς, επίσης, των δαπανών υλοποίησης αρχικών επενδύσεων.

Το Υποκεφάλαιο Δ΄, με τα άρθρα 51 - 57, αφορά στη δίκαιη αναπτυξιακή μετάβαση, όπου, κατά τα φαινόμενα, το σχέδιο της απολιγνιτοποίησης με τα θεματικά πάρκα αποτελεί παρελθόν. Θα καταθέσουμε στα Πρακτικά τις επενδύσεις του αρχικού ΣΔΑΜ, που είχε παρουσιάσει τότε ο κ. Χατζηδάκης, χωρίς ποτέ να υλοποιηθούν, όπως, συνήθως, συμβαίνει στην Ελλάδα.

Το Υποκεφάλαιο Ε΄, με τα άρθρα 58 - 64, αφορά στην έρευνα και την εφαρμοσμένη καινοτομία, χωρίς να υπάρχει πουθενά σύνδεση με την παραγωγή, όπως συνηθίζει η Κυβέρνηση, εκτός, φυσικά, από τη συνεχή παραγωγή νόμων.

Το Υποκεφάλαιο ΣΤ΄, με τα άρθρα 65 - 71, αφορά στην αγροδιατροφή, την πρωτογενή παραγωγή, τη μεταποίηση γεωργικών προϊόντων, την αλιεία και την υδατοκαλλιέργεια, σημειώνοντας πως θα έπρεπε μεν, να υπάρχει έρευνα και ανάπτυξη στις επιλέξιμες δαπάνες του άρθρου 67, αλλά δεν υπάρχει. Εάν είναι δυνατόν, όταν αναφερόμαστε σε αγροτική τεχνολογία, σε βιοτεχνολογία, και ούτω καθεξής.

Το Υποκεφάλαιο Ζ΄ και τα άρθρα 72 - 77, αφορά στη μεταποίηση και την εφοδιαστική αλυσίδα, ενώ το Υποκεφάλαιο Η΄, με τα άρθρα 78 - 83, την επιχειρηματική εξωστρέφεια, χωρίς ούτε το να υπάρχει κάποια συγκεκριμένη κατεύθυνση.

Το Υποκεφάλαιο Θ΄, με τα άρθρα 84-90, αφορά στον τουρισμό, ο οποίος είμαστε σίγουροι πως θα έχει τη «μερίδα του λέοντος», διαιωνίζοντας τη μονοκαλλιέργεια, που βασίζεται στις εισαγωγές που χρεοκόπησε και που θα χρεοκοπεί, συνεχώς, την Ελλάδα.

Το Υποκεφάλαιο Ι΄, με τα άρθρα 91 - 97, αφορά στις εναλλακτικές μορφές τουρισμού, άρα, ξανά τον τουρισμό, ενώ το Υποκεφάλαιο ΙΑ΄, με τα άρθρα 98 - 104, τις μεγάλες επενδύσεις με ελάχιστο όριο τα 15 εκατομμύρια, όταν θα έπρεπε να είναι, τουλάχιστον, 100 εκατομμύρια. Μεγάλες επενδύσεις των 15 εκατομμυρίων; Πού το έχετε δει;

Τέλος, το Υποκεφάλαιο ΙΒ΄, με τα άρθρα 105 - 110, αφορά στις ευρωπαϊκές αλυσίδες αξίας, ενώ το Υποκεφάλαιο ΙΓ΄, με τα άρθρα 111 - 116, την επιχειρηματικότητα 360ο, κάτι που, δυστυχώς, πραγματικά, δεν καταλάβαμε και θα θέλαμε να μας το εξηγήσετε.

Κλείνοντας, το Γ΄ Μέρος του σχεδίου νόμου, με τα άρθρα 118 - 128, αφορά στα θεσμικά όργανα, το Πληροφοριακό Σύστημα του Αναπτυξιακού Νόμου, τις κοινοποιήσεις και την αξιολόγηση των επιπτώσεων των ενισχύσεων. Υπάρχουν και εδώ πολλά λάθη, καθώς, επίσης, παραλείψεις, όπως, για παράδειγμα, στο άρθρο 117, όπου αναγράφεται πώς για τις αρμοδιότητες των ορκωτών ελεγκτών εκδίδεται από τη Γενική Διεύθυνση Ιδιωτικών Επενδύσεων, Οδηγός Δεοντολογίας Αξιολογητών που, όμως, δεν μας έχει προσκομιστεί.

Το Δ΄ Μέρος, με τα άρθρα 129 - 130, αφορά στις εξουσιοδοτικές και μεταβατικές διατάξεις, σχολιάζοντας μόνο την παρ.2, που προβλέπει υπαγωγή για υπάρχοντα σχέδια του ν.4399/2016, από 1η Ιανουαρίου 2022 στο νέο πλαίσιο, με κίνδυνο, όμως, προσαρμογής στο νέο όριο ενίσχυσης για πολλές επιχειρήσεις, οι οποίες έχουν, ήδη, αξιολογηθεί, έχουν εγκριθεί, αλλά δεν έχουν εκδοθεί οι αποφάσεις.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Τον λόγο έχει ο κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25)**: Ευχαριστώ πολύ, κύριε Πρόεδρε.

Κύριοι Βουλευτές, Υπουργοί, είναι, πραγματικά, συγκλονιστικό αυτό που συμβαίνει αυτές τις ημέρες. Είχαμε την εφημερίδα «Καθημερινή» να μιλάει για συνάντηση της κυρίας Γκάγκα, της Αναπληρωτού Υπουργού Υγείας με δώδεκα Βουλευτές της Νέας Δημοκρατίας γιατρούς, για την πρώτη συζήτηση μαζί τους του σχεδίου του κλεισίματος των νοσοκομείων, τόσο στην Περιφέρεια, όσο και στο κέντρο, και ιδιωτικοποίηση, μέσω ΣΔΙΤ, της Πρωτοβάθμιας Φροντίδας Υγείας. Είναι αδιανόητο και είναι και χαρακτηριστικό γι’ αυτό το νομοσχέδιο που συζητάμε.

Με εντυπωσίασε, μάλιστα, ότι μέσα στη λίστα των Βουλευτών της Νέας Δημοκρατίας, που συμμετείχαν ήταν ο κ. Κέλλας. Να θυμίσω, ότι στην πρώτη συζήτηση του νομοσχεδίου, εδώ σε αυτήν την Αίθουσα, όταν αναφέρθηκα στο κλείσιμο του «Παίδων» Πεντέλης σηκώθηκε όρθιος ο κ. Κέλλας και μου έκανε επίθεση, ότι δεν είναι δυνατόν αυτά που λέγονται. Ο κ. Κέλλας, όμως, το προηγούμενο βράδυ ήταν σε αυτή τη σύσκεψη. Αυτά για την ποιότητα και το περιεχόμενο του πολιτικού λόγου που ακούγεται σε αυτή την Αίθουσα.

Θα αναφερθώ, όμως, και στον κ. Γεωργιάδη ο οποίος είπε, απαντώντας στην ομιλία μου, «μα, κύριε Αρσένη, προφανώς και δεν λαμβάνουμε υπόψη τα σχόλια σας. Δεν είμαστε εδώ για να συνδιαμορφώσουμε τα νομοσχέδια». Αλήθεια, αυτό περιγράφει ο νομοθέτης; Αυτό περιγράφει ο Κανονισμός της Βουλής; Εάν δεν είμαστε εδώ, για να συνδιαμορφώσουμε τα νομοσχέδια ή, τουλάχιστον, για να ακούσετε την κριτική και να διορθώσετε τα κακώς κείμενα στα νομοσχέδια, να το πούμε λίγο πιο ρεαλιστικά, για ποιον λόγο κάνουμε τρεις συνεδριάσεις; Θα μου πείτε, εδώ καταθέτετε τα νομοσχέδια το βράδυ και την επόμενη θέλετε να έχουμε συνεδρίαση της Επιτροπής, ενώ ο Κανονισμός της Βουλής λέει, ότι πρέπει να περάσουν εκατό ημέρες, πριν μπει στην Επιτροπή ένα νομοσχέδιο προς επεξεργασία, θα «κολλήσουμε» στο ότι δεν λαμβάνετε τίποτε υπόψη, ούτε από την ακρόαση φορέων, ούτε από τα υπόλοιπα Κόμματα; Βέβαια, δεν επιτρέπονται και οι τροπολογίες, καθώς πρέπει να περάσουν από έγκριση του Υπουργού που δεν δίνεται ποτέ. Αναρωτιέμαι με ποιον διαβουλεύεστε αυτά τα νομοσχέδια. Είναι ξεκάθαρο, ότι οι ίδιοι δεν έχετε τεχνική επάρκεια, για να τα βγάλετε πέρα. Με ποιον τα διαβουλεύεστε; Πώς φτάνετε σε αυτό το συμπέρασμα; Πρέπει να απαντηθεί δημόσια.

Επειδή, προς το παρόν, δεν έχετε καταργήσει την ακρόαση φορέων, ακόμη κι εάν δεν τη λαμβάνετε υπόψη, θέλω να επισημάνω, τι σας είπαν οι φορείς, με τους οποίους έχετε πολύ καλή συνεργασία, όπως ο ΣΕΤΕ, το Οικονομικό Επιμελητήριο, η ΓΣΕΒΕΕ, η Συνομοσπονδία Εμπορίου και Επιχειρηματικότητας. Σας είπαν, ότι από αυτό το νομοσχέδιο λείπουν οι ατομικές επιχειρήσεις, οι μικρές επιχειρήσεις, ότι είναι ένα νομοσχέδιο που τους αποκλείει.

Κύριε Υπουργέ, το WWF μίλησε για απουσία ενσωμάτωσης βασικών εννοιών του περιβαλλοντικού κεκτημένου της Ευρωπαϊκής Ένωσης στο νομοσχέδιο. Στην ουσία, λέει ότι ένα μέρος του νομοσχεδίου δεν είναι συμβατό με την ευρωπαϊκή νομοθεσία. Γι’ αυτό θέλω να σας επαναλάβω το ερώτημα, το έχω απευθύνει και στον κ. Γεωργιάδη, το απευθύνω και σε εσάς: Σύμβουλο Περιβάλλοντος έχετε; Σύμβουλο Κλιματικής Κρίσης και Κατάρρευσης, η πολιτική ηγεσία του Υπουργείου Ανάπτυξης της χώρας μας, το 2022, όχι το 1960, όπου κρίνεται, εάν θα συνεχίσουμε να υπάρχουμε από την κλιματική κρίση, έχετε; Έχετε ολόκληρο Υπουργείο, αλλά εσείς προσωπικά δεν έχετε σύμβουλο, έτσι δεν είναι;

Και αφού έχετε Υπουργείο, θέλω να μου απαντήσετε το ακόλουθο ερώτημα. Στο νόμο, που εσείς φέρατε, του Επιτελικού Κράτους, έχετε νομοθετήσει, ότι πρέπει να υπάρχει ρήτρα κλιματικής αλλαγής, κλιματικής κρίσης, κλιματικής κατάρρευσης, σε καθένα από τα νομοθετήματά σας. Θέλω, λοιπόν, να μου περιγράψετε, ποια είναι η ρήτρα κλιματικής κατάρρευσης, ποια είναι η ρήτρα κλιματικής κρίσης, στο νομοθέτημα σας αυτό.

Θα αναφερθώ και σε άλλα ζητήματα, τα οποία οι φορείς ήρθαν, έδωσαν τον χρόνο τους, για να βοηθήσουν την Κυβέρνηση να διορθώσει αυτόν τον Αναπτυξιακό Νόμο, αλλά μας είπε ο κ. Γεωργιάδης, ότι δεν πρόκειται να το κάνει. Θα τα αναφέρω, όμως.

Το ΕΒΕΑ είπε να μην υπάρχει υποχρεωτικός τραπεζικός δανεισμός. Το Οικονομικό Επιμελητήριο, τόνισε ότι πέρα από τα κίνητρα για μικρές και ατομικές επιχειρήσεις, που δεν υπάρχουν, να υπάρχει ειδική επιδότηση σε περιοχές, όπου έχουμε πληθυσμιακή ερήμωση. Αυτονόητα πράγματα, αλλά δεν το λαμβάνετε υπόψη, δεν σας ενδιαφέρει. Επίσης, άλλοι είπαν ότι οι μικρές και οι συνεταιριστικές έχουν μόνο φορολογικά κίνητρα.

Ο ΣΕΒ, ο προνομιακός συνομιλητής σας, είπε κάτι που αντίκειται σε όλη τη νομοθεσία σας, ιδίως, τη χωροταξική, που ήρθε από το δικό σας Υπουργείο. Είπε, λοιπόν, ότι θα πρέπει η χωροθέτηση βιομηχανικών δραστηριοτήτων να γίνεται μέσα σε οργανωμένους υποδοχείς σε βιομηχανικές περιοχές. Εσείς κάνετε τα πάντα, για να επιτρέψετε τα πάντα παντού. Ακόμη και ο ΣΕΒ έρχεται και σας λέει, ότι δεν πρέπει να το κάνετε. Προφανώς, το κάνετε, γιατί υπάρχουν συγκεκριμένες επενδύσεις, οι οποίες το θέλουν, ακόμη και αν ο επίσημος συνομιλητής σας, επί των επιχειρηματιών, σάς λέει να μην το κάνετε.

Επίσης, σας είπαν, ότι το 80% των τουριστικών καταλυμάτων δεν θα ενταχθούν, αποκλείοντας τα καταλύματα. Ο ΣΕΤΕ μίλησε για τα ένα με δύο αστέρια.

Επίσης, η ΓΣΕΒΕΕ, μέσα σε όλα, που σας τόνισε, είπε ότι θα ήταν ευκαιρία να συμπληρωθεί το Ταμείο Ανάκαμψης, που δεν έχει τίποτα για τις μικρομεσαίες, στην πράξη, μέσα από τον Αναπτυξιακό και να γίνει το εργαλείο των μικρομεσαίων, κάτι που, προφανώς, δεν θέλετε να κάνετε.

Ας δούμε ποια είναι η μεγάλη εικόνα. Σε συνέχεια του Ταμείου Ανάκαμψης, φέρνετε τον Αναπτυξιακό, προκειμένου να «στρώσετε το χαλί» νομοθετικά στο Ταμείο Ανάκαμψης, στο να στηρίξετε τις επιχειρήσεις, που τώρα μέσα από τη λιτότητα, μέσα από την ακρίβεια, μέσα από την κατάρρευση την οικονομική, λόγω των lock down και του Covid, έχουν φθάσει να κλείνουν. Κλείνουν οι μικρομεσαίες μας επιχειρήσεις, που στηρίζουν πάνω από το 90 % των δημόσιων εσόδων, της απασχόλησης και των εσόδων των ασφαλιστικών Ταμείων. Χρεοκοπούν, δεν αντέχουν τα κόστη στους λογαριασμούς ηλεκτρικού.

Κι εσείς πώς ανταποκρίνεστε σε αυτόν τον Αναπτυξιακό σας Νόμο; Πείτε μου ποιο άρθρο απευθύνεται σε αυτό το τεράστιο πρόβλημα, Και ξέρετε, γιατί δεν απευθύνεται; Διότι για εσάς αυτό είναι η ευκαιρία. Όπως ευκαιρία είναι ο κορονοϊός, για να κλείσετε τα νοσοκομεία, έτσι είναι ευκαιρία εδώ η κρίση μέσα από την ακρίβεια, για να κλείσετε τις επιχειρήσεις.

Θα επαναλάβω το παράδειγμα φούρνου στη Δυτική Αθήνα, στην εκλογική μου περιφέρεια, που σε ηλεκτρικό φούρνο ψήνει τα ψωμιά του. Ο μέσος όρος των τιμολογίων του ηλεκτρικού μέχρι τον Μάιο ήταν 1.000 ευρώ. Από τον Μάιο και μετά ήταν 4.000 ευρώ, ενώ 27.000 ευρώ φθάνουν οι οφειλές του στη ΔΕΗ, περίπου, μέχρι τον Δεκέμβρη. Είχε πληρώσει, περίπου, 10.000 ευρώ, είχε διακανονίσει τα υπόλοιπα, αλλά δεν θα μπορέσει να συνεχίσει. Πολύ απλά, γιατί κάθε λογαριασμός είναι και πιο δυσβάσταχτος. Και είναι επιχείρηση, η οποία μέχρι τον Μάιο του 2021, ποτέ δεν ήταν ελλειμματική. Ποτέ δεν είχε μπει «μέσα».

Γι’ αυτές τις επιχειρήσεις ο Αναπτυξιακός Νόμος σας έχει «δώρα», που είναι το κλείσιμό τους, γιατί δίνει όλο το πλαίσιο, όλη τη χρηματοδότηση στις μεγάλες επιχειρήσεις, όπως κάνει το Ταμείο Ανάκαμψης, προκειμένου να έχουν όλα τα οικονομικά εργαλεία, για να τις αφομοιώσουν, για να μαζέψουν τις οικονομικές δραστηριότητες στα χέρια λίγων, σε κάθε δραστηριότητα.

Θα επαναλάβω το παράδειγμα της Πλατείας Κοραή, στο κέντρο της Αθήνας, εμβληματικός τόπος, στην έξοδο του Μετρό Πανεπιστήμιο. Ήταν, επί χρόνια, τρία εστιατόρια-ταχυφαγεία στη σειρά, που δεν ανήκαν σε κάποια αλυσίδα, αλλά ήταν κάποιοι επιχειρηματίες που τα είχαν ανοίξει. Τώρα, αυτή τη στιγμή, μπορεί όποιος μας ακούει να πάει και να δει, ότι στη θέση τους υπάρχουν τρεις αλυσίδες, μία ξένη και δύο ελληνικές. Όμως, και οι δύο ελληνικές, σταδιακά, νομοτελειακά, θα αγοραστούν από ξένους. Αυτή είναι η συγκέντρωση που φέρνετε. Αυτό το φαινόμενο έχετε φέρει και αυτό το φαινόμενο κλιμακώνετε. Αυτό που δεν έγινε κατορθωτό με τα μνημόνια, το κάνετε κατορθωτό μέσα από την ακρίβεια και μέσα από τη νομοθεσία σας, εν μέσω της ακρίβειας. Κλείνετε τις μικρές επιχειρήσεις, στερείτε το δικαίωμα σε οποιονδήποτε στη μεσαία τάξη, στην οικονομικά πιο αδύναμη τάξη, να απασχοληθεί και να είναι επιχειρηματίας. Θέλετε όλοι μας να είμαστε εργαζόμενοι, χωρίς δικαιώματα σε μεγάλους ομίλους.

Την ίδια στιγμή, όποιος έχει ένα σπίτι, που ξεφεύγει από την εργατική τάξη, το χάνει. Νομοθετήσατε τον πτωχευτικό νόμο, τον Νοέμβριο του 2020, εν μέσω lock down, για να χάσει ο κόσμος τα σπίτια του. Έχετε ξεκινήσει τις κατασχέσεις, έχετε δώσει 23 δις εγγυήσεων στα «αρπακτικά» funds για το Σχέδιο «ΗΡΑΚΛΗΣ» και σας ζητά η Ευρωπαϊκή Επιτροπή να τα γράψετε στο χρέος μας. Δώστε τα στους μικρομεσαίους. Δώσατε τα διαφυγόντα κέρδη στη FRAPORT, με νομοθεσία του ΣΥΡΙΖΑ που κι’ εσείς εφαρμόζετε, ενώ έχετε δώσει πάνω από 1 δις σε όλες τις ιδιωτικοποιήσεις, σε όλες τις επιχειρήσεις που ιδιωτικοποιήθηκαν. Στη FRAPORT, συγκεκριμένα, με τα χρήματα που θα δώσετε και φέτος, στην ουσία, τα μισά έσοδά μας, αν βάλετε υπόψη και αυτά που έχουν δοθεί ως εγγυήσεις δανείων, τα μισά δεν υπάρχουν, από το 1 δις τα μισά έχουν, ήδη, δοθεί από το δημόσιο. Οι επενδύσεις της FRAPORT έχουν χρηματοδοτηθεί από το ΕΣΠΑ. Θα πληρώσουμε αυτές τις υποδομές που πουλήσατε. Εμείς θα τις πληρώνουμε, όχι αυτοί σε εμάς.

Κλείνετε τα νοσοκομεία, ξεκινώντας από το «Παίδων», όπου κλείσατε την εφημερία. Στείλατε τα ΜΑΤ, για να μην επιτρέψετε στους γιατρούς να εφημερεύσουν και να σώσουν ζωές των παιδιών μας, των ανιψιών μας, των εγγονιών μας.

Και, βέβαια, διαλύετε τα σχολεία. Διαλύετε τα σχολεία, έχοντας ανοίξει χωρίς μέτρα, χωρίς αποστάσεις, με 7.000 συγχωνεύσεις τον Οκτώβριο και τον Νοέμβριο, αυξάνοντας, εκθετικά, τον μέσο όρο των μαθητών, ανά τάξη. Ανοίξατε τα σχολεία και αυτή τη στιγμή έχουμε κενά, λόγω του Covid, με παιδιά που δεν μπορούν να πάνε στα σχολεία τους και καθηγητές που δεν πηγαίνουν σε μαθήματα, τα οποία είναι στην Τράπεζα Θεμάτων και στα οποία υποχρεωτικά θα εξεταστούν αυτοί οι μαθητές. Και βέβαια, θα κοπούν. Και βέβαια, θα έχουμε πάνω από 40.000 μαθητές, αυτή τη χρονιά, οι οποίοι δεν θα περάσουν εξαιτίας των μέτρων σας στα Πανεπιστήμια. Ποιο είναι το συμπέρασμα; Όποιος έχει χρήματα, θα μπορεί να σωθεί στις ιδιωτικές δομές υγείας, όποιος έχει χρήματα θα μπορεί να σπουδάσει. Και αν έχει χρήματα και πώς να έχει, όταν θα του κλείσετε όλες τις μικρές επιχειρήσεις; Θα μπορέσει να πληρώσει την ιδιωτική ασφάλεια, για να πηγαίνει στα ιδιωτικά νοσοκομεία; Αυτή τη δυστοπία ετοιμάζετε, ότι κι αν λέτε.

Ο Πρόεδρος, την προηγούμενη φορά, είπε ότι αν και νέος άνθρωπος, φέρνω τον σκοταδισμό και ότι «μαυρίζω τις καρδιές μας». Και μετά βγήκε η «ΚΑΘΗΜΕΡΙΝΗ» και έφερε το δημοσίευμα, ότι τη Δευτέρα, την ημέρα που ξεκίνησε η πρώτη μας συνεδρίαση στην Επιτροπή, είχε γίνει η πρώτη σύσκεψη με την κυρία Γκάγκα στο Υπουργείο Υγείας για το κλείσιμο των νοσοκομείων. Πιστεύετε ότι το «Παίδων» Πεντέλης, σε αυτόν τον σχεδιασμό, θα μείνει ανοιχτό; Πιστεύετε ότι υπάρχει η παραμικρή πιθανότητα, με τον σχεδιασμό που ανακοίνωσε η Κυβέρνηση, μέσω της εφημερίδας «ΚΑΘΗΜΕΡΙΝΗ», να μείνει πάνω από ένα νοσοκομείο «Παίδων» στην Ελλάδα; Καμία απολύτως. Ο σχεδιασμός που περιγράφει η «ΚΑΘΗΜΕΡΙΝΗ», μιλάει για το καλύτερο νοσοκομείο του κάθε είδους θα επιβιώσει και τα υπόλοιπα θα κλείσουν. Επίσης, όπως το περιγράφει η «ΚΑΘΗΜΕΡΙΝΗ», τα ΣΔΙΤ, τα οποία όλοι ξέρουμε ότι ήταν στα γραφεία των διαφόρων Διοικητών των ΥΠΕ, πριν τον κορονοϊό, τα ΣΔΙΤ αυτά στην πρωτοβάθμια, τώρα τα φέρνετε.

Η καταστροφή για εσάς, δυστυχώς, είναι ευκαιρία. Δεν θα σας το επιτρέψουμε. Ούτε εμείς, ούτε τα κινήματα, ούτε οι εργάτες. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Αρσένη, Συνέχεια ανακινείτε θέματα. Συνέχεια βάζετε καινούργια θέματα στο τραπέζι. Σχετικά με αυτά που είπατε για τον Κανονισμό, για τις εκατό μέρες, κ.λπ., προφανώς, κύριοι συνάδελφοι, ξέρετε όλοι τον Κανονισμό. Δεν χρειάζεται να σας τον πω εγώ. Όμως, το λέω για τους φίλους που μας ακούνε, τους συμπολίτες μας. Δεν υπάρχει τέτοια νομοθέτηση. Η διαδικασία, με την οποία νομοθετούμε, είναι αυτή που λέει ο Κανονισμός και την οποία σέβονται όλα τα Κόμματα, ακόμη και αν υπάρχει επιμέρους διαφωνία. Δεν υπάρχει θέμα. Όμως, αυτός είναι ο Κανονισμός, για να μην λέμε ότι δεν τηρούμε τον Κανονισμό. Αυτά επί του Κανονισμού.

Έρχομαι στο δεύτερο που ακούστηκε, ότι ο κ. Κέλλας είπε να κλείσουν τα νοσοκομεία. Κάτι τέτοιο δεν είπε ο κ. Κέλλας. Ακριβώς, το αντίθετο είπε. Ότι δεν κλείνει το νοσοκομείο. Και το ίδιο λέω κι εγώ, ότι σε πείσμα δικό σας, κύριε Αρσένη, δεν κλείνει το «Παίδων» Πεντέλης. Η κυρία Γκάγκα σήμερα, μιλά για ένα καινούργιο «Παίδων» και για ένα ακόμη καινούργιο νοσοκομείο, όπως είδα στις πρώτες σελίδες των εφημερίδων. Το να επιμένετε σε κάτι, από ένα σημείο και πέρα, είναι δικαίωμά σας. Εγώ δεν θα επανέλθω. Δικαίωμα σας είναι να λέτε ότι θέλετε, αλλά δεν είναι έτσι.

Προφανώς, επειδή υπάρχει θέμα προσωπικό, θέλω να δώσω τον λόγο στον κ. Κέλλα, για να απαντήσει, επί προσωπικού, για την αναφορά στο όνομά του.

Κύριε Κέλλα, έχετε τον λόγο.

**ΧΡΗΣΤΟΣ ΚΕΛΛΑΣ:** Ευχαριστώ πολύ, κύριε Πρόεδρε.

Άκουσα, μετά λύπης, τον συνάδελφο, τον κ. Αρσένη, να εξακολουθεί να λέει ψέματα. Το να πει την πρώτη φορά ψέματα, προχθές, στη συνεδρίαση της Επιτροπής, ας πω ότι ήταν εκ λάθους. Δεν ήταν καλά ενημερωμένος. Το να το επαναλαμβάνει, δύο μέρες μετά, φαίνεται ότι είναι αδιόρθωτο. Είπα, λοιπόν, ότι ναι, συμμετείχα σε σύσκεψη, υπό τη κυρία Γκάγκα, τη Δευτέρα, αλλά ουδέποτε συζητήθηκε στη συγκεκριμένη σύσκεψη το κλείσιμο οποιουδήποτε νοσοκομείου. Τελεία.

Σε ότι αφορά στο «Παίδων» Πεντέλης. Είπε ο κ. Αρσένης, προχθές και το επανέλαβε σήμερα, ότι κλείνει το «Παίδων» Πεντέλης. Το «Παίδων» Πεντέλης δεν κλείνει. Το «Παίδων» Πεντέλης δουλεύει κανονικά τα πρωινά. Δεν θα εφημερεύσει για τις επόμενες τέσσερις- πέντε εβδομάδες, γιατί έχει γίνει μεγάλο εμβολιαστικό κέντρο για τα παιδιά, ηλικίας 5 έως 11 ετών και ούτε υπάρχει καμία σκέψη για υποβάθμιση του συγκεκριμένου νοσοκομείου.

Αντιθέτως, το συγκεκριμένο νοσοκομείο έχει ενισχυθεί με πενήντα επτά προσλήψεις, το προηγούμενο χρονικό διάστημα, ενώ ακολουθούν δεκατρείς προσλήψεις, στη συνέχεια. Θα επανέλθει κανονικά στην ανοιχτή εφημερία, μετά από τέσσερις με πέντε εβδομάδες, ίσως και νωρίτερα, ανάλογα με την πορεία των εμβολιασμών.

Το ότι ο κ. Αρσένης δεν κάνει κριτική στον Αναπτυξιακό Νόμο, δεν μου κάνει καμία εντύπωση. Και δεν μου κάνει καμία εντύπωση, γιατί, όπως ξέρετε ο Αναπτυξιακός προϋποθέτει και τραπεζικό σύστημα και η παράταξη του κ. Αρσένη και ο Πρόεδρός του, ο κ. Βαρουφάκης, ήταν αυτός που, ως Υπουργός Οικονομικών, έκλεισε τις τράπεζες.

Επομένως, είναι εύλογο το γεγονός, ότι δεν κάνουν κριτική στον Αναπτυξιακό Νόμο, γιατί ανάπτυξη, χωρίς τραπεζικό σύστημα, δεν υπάρχει.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Περιοριστείτε στο προσωπικό, κύριε Κέλλα.

**ΧΡΗΣΤΟΣ ΚΕΛΛΑΣ:** Σε ότι αφορά στα σχολεία, έχουν ενισχυθεί με επιπλέον προσλήψεις εκπαιδευτικών, λόγω της πανδημίας και δουλεύουν κανονικά, εκτός ελαχίστων τμημάτων που έχουν κλείσει.

Αυτά ήθελα να πω, κύριε Πρόεδρε, για αποκατάσταση της αλήθειας.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Αντωνιάδης.

**ΙΩΑΝΝΗΣ ΑΝΤΩΝΙΑΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι καλημέρα σας. Θέλω ως δάσκαλος, να πω κάτι για τα σχολεία, επειδή ακούστηκε ότι κλείνουμε σχολεία. Η Νέα Δημοκρατία, για πρώτη φορά, έχει διορίσει 12.500 εκπαιδευτικούς και άλλους 5.000 τώρα. Να πούμε, όμως, και μία αλήθεια. Κάθε χρόνο, στην πρώτη τάξη, εμφανίζονται όλο και λιγότερα παιδιά. Το μεγάλο πρόβλημα της χώρας είναι αυτό. Και όσο εμφανίζονται λιγότερα παιδιά, μοιραία, κάποια στιγμή, τα σχολεία από εξαθέσια, γίνονται τριθέσια, διθέσια και κάποια στιγμή γίνονται και συγχωνεύσεις. Άρα, μπορεί και στο μέλλον να κλείνουν και κάποια σχολεία. Όλα τα υπόλοιπα είναι, εκ του περισσού και εκ του πονηρού.

Συζητούμε, κυρίες και κύριοι συνάδελφοι, το νομοσχέδιο του Υπουργείου Ανάπτυξης «Αναπτυξιακός Νόμος-Ελλάδα-Ισχυρή Ανάπτυξη», ένα από τα σημαντικότερα νομοσχέδια των τελευταίων χρόνων που έρχεται στη Βουλή προς ψήφιση. Ξεκινώ, απευθείας, από το πρόγραμμα δίκαιης μετάβασης και καλώ από το Βήμα της Βουλής, όλους τους συμπατριώτες μου, Φλωρινιώτες και Φλωρινιώτισες, να εκμεταλλευτούν τον παρόντα Αναπτυξιακό Νόμο, με τις υψηλές επιχορηγήσεις και να επενδύσουν στον τόπο τους στη Φλώρινα. Καλώ όλες τις Ελληνίδες και τους Έλληνες επιχειρηματίες, αλλά και τους υποψήφιους επενδυτές να επενδύσουν, δίχως δεύτερη σκέψη, στη Φλώρινα, η οποία διαθέτει, πέραν των υψηλών επιχορηγήσεων, μια άρτια υποδομή και μία βιομηχανική ζώνη, έτοιμη να φιλοξενήσει τα επενδυτικά τους όνειρα.

Τα τελευταία πενήντα χρόνια, πρώτη φορά Κυβέρνηση δίνει στην περιοχή μας, στη Φλώρινα, τόσο γενναία οικονομικά κίνητρα. Αποτελεί το κορυφαίο, μεταξύ των πρώτων μέτρων, που μπορεί, κυριολεκτικά, να αναστήσει μία περιοχή. Αποτελεί ένα από τα σημαντικότερα έργα στο πρόγραμμα της δίκαιης μετάβασης, αλλά και στο ΕΣΠΑ Δυτικής Μακεδονίας και στο Πρόγραμμα Δημοσίων Επενδύσεων. Είναι σίγουρα σημαντικότερο έργο, από έναν κάθετο άξονα, από ένα φράγμα, από ένα αρδευτικό δίκτυο, γιατί είναι άμεσης λειτουργίας, βάζει μπροστά την παραγωγική μηχανή, αντιμετωπίζει άμεσα το θέμα της ανεργίας και ξαναδίνει τη χαμένη ζωή σε έναν τόπο, στον οποίο βλέπεις καινούργια σπίτια στα χωριά να ρημάζουν άδεια και κλειστά.

Επίσης, από αυτό το Βήμα της Βουλής, καλώ όλους τους επισκέπτες που θεωρούν τη Φλώρινα έναν ελκυστικό τουριστικό προορισμό, με τα μαγευτικά χειμερινά τοπία, το εξαιρετικό χιονοδρομικό κέντρο και τις φυσικές ομορφιές μοναδικού κάλλους, να την επισκεφθούν άφοβα, γιατί η Φλώρινα δεν είναι σεισμογενής περιοχή. Ήδη, έχει εκτονωθεί η κατάσταση από τον πρόσφατο σεισμό και δεν υπάρχει κανένας λόγος ανησυχίας.

Συνεχίζοντας, λοιπόν, για το πρόγραμμα δίκαιης μετάβασης, οφείλω να ομολογήσω και δημοσίως, ότι είμαστε τυχεροί που το έχει αναλάβει ο Υπουργός, ο κ. Παπαθανάσης, ο οποίος έχει επισκεφθεί, πολλάκις, τις περιοχές, ακούει υπομονετικά τους τοπικούς άρχοντες και τους εκπροσώπους των φορέων, όπως έκανε και ο Πρωθυπουργός και του ζητούμε να συνεχίσει με αυτόν τον ρυθμό, γιατί η περιοχή το έχει ανάγκη και δοκιμάζεται.

Κυρίες και κύριοι συνάδελφοι, όλοι γνωρίζουμε, πως η μετάβαση από την εποχή του λιγνίτη στην «πράσινη» εποχή δεν είναι εύκολο εγχείρημα. Οι τοπικές κοινωνίες βασίζονται στο λιγνίτη για την οικονομική τους επιβίωση και πλέον, το μέλλον τους φαίνεται αβέβαιο. Η Κυβέρνηση της Νέας Δημοκρατίας δεν είναι απροετοίμαστη. Εκπονεί ένα τεράστιο σχέδιο τόνωσης της τοπικής κοινωνίας, μέσω της ενίσχυσης της απασχόλησης και της πραγματοποίησης επενδύσεων στις περιοχές αυτές που φιλοδοξούν, όχι μόνο να «γιατρέψουν τις πληγές» της απολιγνιτοποίησης, αλλά και να βελτιώσουν αισθητά την ποιότητα ζωής των κατοίκων.

Μιας και αναφέρθηκα στο θέμα της ενίσχυσης της απασχόλησης, να πω ότι μέσα στο 2022, στη Φλώρινα και στη Δυτική Μακεδονία, θα «τρέξουν», τουλάχιστον, τέσσερα προγράμματα απασχόλησης. Το καθένα θα απασχολεί, περίπου, από 3.500 ανέργους, από 22 μέχρι και 50 εκατομμύρια, ξεκινούν από έξι μέχρι και δεκαοκτώ μήνες και είναι πολύ σημαντικά για τους συμπατριώτες μας, οι οποίοι είναι άνεργοι και αναζητούν κάποια επίλυση στο θέμα της απασχόλησης στη δουλειά.

Ο νέος επενδυτικός νόμος έχει ως στόχο την ενίσχυση επενδυτικών σχεδίων που υλοποιούνται στις περιοχές των Εδαφικών Σχεδίων Δίκαιης Μετάβασης, το λεγόμενο ΕΣΔΙΜ, που συνοδεύουν το πρόγραμμα Δίκαιης Αναπτυξιακής Μετάβασης, με στόχο να δοθεί η δυνατότητα στις περιοχές αυτές να αντιμετωπίσουν τις κοινωνικές, εργασιακές, οικονομικές και περιβαλλοντικές επιπτώσεις της μετάβασης προς μία κλιματικά ουδέτερη οικονομία και να επιτύχουν ισορροπημένη και βιώσιμη ανάπτυξη.

Στο Κεφάλαιο Δ΄, του Β΄ Μέρους, του νέου επενδυτικού νόμου, στα άρθρα 51 έως 57, περιλαμβάνονται ειδικές ενισχύσεις που προβλέπονται για τις περιοχές που πλήττονται από την απολιγνιτοποίηση. Ποιες εντάσσονται; Εντάσσονται παραγωγικές επενδύσεις σε μικρομεσαίες επιχειρήσεις, επενδύσεις στην ίδρυση νέων επιχειρήσεων, που οδηγούν στη δημιουργία θέσεων εργασίας, επενδύσεις σε δραστηριότητες έρευνας και καινοτομίας και επενδύσεις προώθησης μεταφοράς προηγμένων τεχνολογιών, επενδύσεις στην ανάπτυξη της τεχνολογίας, επενδύσεις στην ενέργεια, επενδύσεις στην ψηφιακή καινοτομία και την ψηφιακή συνδεσιμότητα, επενδύσεις στην ενίσχυση της κυκλικής οικονομίας, μεταξύ άλλων, της πρόληψης και της μείωσης αποβλήτων, μέσω της αποδοτικής χρήσης των πόρων της επαναχρησιμοποίησης, της επισκευής και της ανακύκλωσης.

Επίσης, επιλέξιμες δαπάνες, μεταξύ άλλων, είναι και οι δαπάνες για συμβουλευτικές υπηρεσίες, για καινοτομία στις μικρομεσαίες, για διαδικαστική και οργανωτική καινοτομία, για μέτρα ενεργειακής απόδοσης, για ανακύκλωση και επαναχρησιμοποίηση αποβλήτων και για συμπαραγωγή ενέργειας υψηλής απόδοσης.

Κυρίες και κύριοι συνάδελφοι, η Κυβέρνηση, με τη θεσμοθέτηση ενός κανονιστικού πλαισίου, φιλικού προς τις επενδύσεις, που δίνει ιδιαίτερη έμφαση στην απλοποίηση και επιτάχυνση των διοικητικών διαδικασιών αξιολόγησης και ελέγχου, ενισχύει το κύρος και την αξιοπιστία του κράτους, με αποτέλεσμα να εμπεδώνεται η εμπιστοσύνη των επενδυτών. Η Ελλάδα καθίσταται, πλέον, φιλική χώρα προς τις επενδύσεις με συγκεκριμένο πλαίσιο, καταπολεμά τη γραφειοκρατία και φιλοδοξεί να γίνει ένας διεθνής επενδυτικός προορισμός.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Βολουδάκης.

**ΜΑΝΟΥΣΟΣ - ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Ευχαριστώ, κύριε Πρόεδρε.

Θα ήθελα να πω δυο λόγια, σε συνέχεια των όσων συζητήσαμε και στην προηγούμενη συνεδρίαση της Επιτροπής, επί των άρθρων. Λάβαμε, κυρίες και κύριοι συνάδελφοι, προ δύο ημερών, ένα e-mail από την Ένωση των Ιδιοκτητών Ρυμουλκών, Ναυαγοσωστικών και Αντιρρυπαντικών Σκαφών, η οποία λέει ορισμένα πράγματα, ιδιαίτερα, σημαντικά, κατά την άποψή μου.

Ξέρουμε, καταρχάς, ότι ο τομέας της διάσωσης στη θάλασσα είναι τομέας με εθνική σημασία. Ξέρουμε ότι η Τουρκία, μέσα στη συνολική της προσπάθεια αναθεώρησης του status quo στο Αιγαίο, χρησιμοποιεί και το ζήτημα της έρευνας και διάσωσης. Μάλιστα, ναυπηγεί, όπως ενημερωθήκαμε από το e-mail αυτό, και έναν νέο στόλο τέτοιων σκαφών. Ο στόλος αυτός, βεβαίως, στην Ελλάδα είναι ιδιωτικός κι έτσι πρέπει να είναι. Χρειάζεται, όμως, ανανέωση. Από τους Αναπτυξιακούς Νόμους εξαιρούνται, μέχρι τώρα, ναυπηγικές δραστηριότητες. Ενδεχομένως, ευλόγως, γιατί αν είχαμε ναυπήγηση μεγάλων πλοίων, προφανώς, θα υπήρχε απορρόφηση ολόκληρου του Αναπτυξιακού, χωρίς να μένουν χρήματα για άλλους κλάδους. Εδώ, όμως, μιλάμε για έναν κλάδο που έχει μικρά σκάφη, κατά κανόνα. Δεν είναι κολοσσιαίες οι επενδύσεις. Έχουν, όμως, ιδιαίτερη περιβαλλοντική σημασία ασφάλειας του στρατηγικού για μας τομέα της ναυτιλίας, αλλά και εθνική για τους λόγους που ανέφερα.

Διαβάζω στην ανακοίνωση της Ενώσεως αυτής, ότι υπάρχει και μία αβλεψία στο νόμο που πρέπει να διορθωθεί. Ως τώρα, η εξαίρεση του κλάδου αυτού, είτε της συνολικής ναυπήγησης, είτε της αναβάθμισης, μέσω νέου εξοπλισμού στα σκάφη αυτά, εξαιρείτο, λόγω εξαίρεσης που υπήρχε, ρητώς, σε Κανονισμό της Ευρωπαϊκής Ένωσης. Αυτή η εξαίρεση δεν υπάρχει πια, γιατί ο Κανονισμός αυτός καταργήθηκε. Ο ν.651/2014 καταργήθηκε και αντικαταστάθηκε από τον ν.1084/2017, ο οποίος προβλέπει, ειδικά για επενδύσεις που έχουν κάποια σχέση με την προστασία του περιβάλλοντος, επιλεξιμότητα και των ναυπηγικών επενδύσεων.

Άρα, λοιπόν, τουλάχιστον, αυτή η αβλεψία στο παράρτημα πρέπει να διορθωθεί και να δούμε, κύριε Υπουργέ, με ποιον τρόπο είναι δυνατόν αυτός ο κλάδος, που πιστεύω, ότι έχει να διαδραματίσει σημαντικό ρόλο και για την υποστήριξη της ναυτιλίας μας και για τη διαφύλαξη του φυσικού θαλάσσιου περιβάλλοντος και για την περαιτέρω ανάπτυξη του τουρισμού, αλλά και για την υποστήριξη των εθνικών μας θέσεων στο Αιγαίο, κρίσιμη σημασία, πρέπει να ενισχυθεί.

Αυτά είχα να πω και σας ευχαριστώ. Τα υπόλοιπα στην Ολομέλεια.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Γκίκας.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε.

Επιτρέψτε μου, ξεκινώντας, να ευχαριστήσω την πολιτική ηγεσία του Υπουργείου Ανάπτυξης, διότι έφερε αυτό το πολύ σοβαρό νομοσχέδιο και ιδιαίτερα, τον κ. Παπαθανάση, καθώς, πραγματικά, είναι ένα εργαλείο για την ανάπτυξη του τόπου μας. Περιλαμβάνει πεδία εξαιρετικά κρίσιμα, όπως είναι ο τουρισμός, η στήριξη των επιχειρήσεων του τουρισμού και οι εναλλακτικές μορφές τουρισμού.

Στο πλαίσιο αυτό, κύριε Υπουργέ, θα ήθελα να προσθέσω κι εγώ τη φωνή μου, σε αυτούς που ζητούν την ένταξη στον παρόντα Αναπτυξιακό Νόμο και των ενοικιαζόμενων καταλυμάτων δωματίων υπό την εξής μορφή. Εάν κάποιος μικρός επιχειρηματίας έχει ένα κατάλυμα, το οποίο είναι χαμηλού αριθμού κλειδιών και θέλει να το αναβαθμίσει, φέρνοντάς το στην κορυφή από πλευράς κλειδιών, γιατί όπως τα ξενοδοχεία έχουν τα αστέρια, τα ενοικιαζόμενα καταλύματα έχουν τα κλειδιά, να μπορεί ο άνθρωπος αυτός να ενταχθεί στον Αναπτυξιακό Νόμο, διότι θα φέρει ποιότητα, θα αναβαθμίσει το τουριστικό του κατάλυμα. Άρα, λοιπόν, παρακαλώ να το εξετάσετε, διότι είναι ένα ζήτημα, που ειδικά στις τουριστικές περιοχές τα ενοικιαζόμενα καταλύματα είναι, ίσως, η μεγαλύτερη τουριστική βιομηχανία από μικρές και πολύ μικρές επιχειρήσεις, οικογενειακές επιχειρήσεις, και το έχουν ανάγκη.

Το δεύτερο που θα ήθελα να επισημάνω και να ενώσω πάλι κι εγώ τη φωνή μου με τον συνάδελφο, τον κ. Βολουδάκη, είναι, πράγματι, σας μιλάω και ως άνθρωπος της θάλασσας, πολύ σημαντικό, να μην εξαιρεθεί, τουλάχιστον, ο κλάδος της επισκευής, της ναυπηγοεπισκευαστικής διαδικασίας των ρυμουλκών, των ναυαγοσωστικών, των πλοίων εξυπηρέτησης αναγκών λιμένα, από τον παρόντα Αναπτυξιακό Νόμο. Μπορεί να είναι στους δικαιούχους και από κει και πέρα, ο Υπουργός, η εκάστοτε πολιτική ηγεσία, η εκάστοτε Επιτροπή, να μπορεί να αποφασίσει, αν ένα αναπτυξιακό project θα υλοποιηθεί ή όχι.

Όμως, είναι κρίσιμο, διότι και από την προσωπική μου εμπειρία σας λέω, ότι έχει εξελιχθεί πια, έχουν μεγαλώσει τόσο πολύ τα πλοία και υπάρχουν απαιτήσεις για εξελιγμένα ρυμουλκά, απαιτήσεις για ναυαγοσωστικά, που έχουν δυνατότητα πλόων, κάτω από, εξαιρετικά, αντίξοες καιρικές συνθήκες. Δημιουργείται η ανάγκη και για εθνικούς λόγους -θα πω εγώ- να μπορούμε να δώσουμε, επιτέλους, αυτή τη δυνατότητα στη δική μας ναυπηγοεπισκευαστική ζώνη και βιομηχανία να μπορεί να αναπτύξει τέτοιου είδους πλοία.

Άρα, λοιπόν, παρακαλώ να το επανεξετάσουμε αυτό το θέμα, καθώς μόνο θετικό μπορεί να είναι, εφόσον δεν υπάρχει και κανένα conflict, κανένα πρόβλημα με την Ευρωπαϊκή Ένωση, όπως πολύ σωστά είπε ο συνάδελφος, ότι, δηλαδή, με αυτή την Οδηγία 1084/2017 μάς δίνεται η δυνατότητα να «ανοίξουμε» αυτό το πεδίο.

Άρα, λοιπόν, ας το επανεξετάσουμε, τουλάχιστον να μην αποκλειστούν, απλά να είναι δικαιούχοι και από εκεί και πέρα, να είναι στην αρμοδιότητα του Υπουργού να αποφασίσει ή όχι, αν θα ενταχθεί κάποιο πρότζεκτ.

Τέλος, επανερχόμενος στο θέμα του τουρισμού, γνωρίζω τις προσπάθειες, τις οποίες έχετε κάνει και εσείς προσωπικά, αλλά και το Υπουργείο σας. Θα ήθελα να πω, μήπως οι τουριστικές επιχειρήσεις που εξαιρούνται από τον Αναπτυξιακό Νόμο, όπως και από προηγουμένους βέβαια, όπως είναι τα ταξιδιωτικά γραφεία, οι μεταφορές και τα λοιπά, που έχουν σχέση, δηλαδή, με τον τουρισμό, μήπως μπορούμε να σκεφθούμε κάποια άλλη διαδικασία, κάποιο άλλο πρόγραμμα, όπως είναι το ΕΣΠΑ, όπως είναι προγράμματα Leader, όπως είναι άλλα, όπου θα μπορούσαν να ενταχθούν και αυτές οι επιχειρήσεις, ώστε να υπάρχει και στους κλάδους αυτούς ανάπτυξη, διότι είναι πολύ σημαντικοί κλάδοι για τη βιομηχανία του τουρισμού.

Με αυτά τα λίγα λόγια, σας ευχαριστώ, άλλη μία φορά, για το πολύ σοβαρό νομοθέτημα που φέρατε και παρακαλώ να λάβετε υπόψη σας, αυτά τα οποία και εγώ και ο συνάδελφος και άλλοι συνάδελφοι έχουν πει.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Λεονταρίδης.

**ΘΕΟΦΙΛΟΣ ΛΕΟΝΤΑΡΙΔΗΣ:** Ευχαριστώ πολύ.

Κυρίες και κύριοι συνάδελφοι, με τον νέο Αναπτυξιακό Νόμο επιχειρείται η αύξηση των επενδύσεων, με σκοπό τον βέλτιστο τρόπο δημιουργίας νέου πλούτου και βιώσιμων θέσεων απασχόλησης. Πρόκειται για ένα νέο θεσμικό εργαλείο ανάπτυξης της ελληνικής οικονομίας, που πιστεύουμε ότι ανταποκρίνεται στις σύγχρονες απαιτήσεις της επιχειρηματικότητας και εν γένει της οικονομικής δραστηριότητας. Ενός εργαλείου, δηλαδή, που αποτελεί το, κατεξοχήν, θεσμικό πλαίσιο για τη χορήγηση υψηλών κρατικών ενισχύσεων και την παροχή ελκυστικών κινήτρων στις επιχειρηματικές πρωτοβουλίες.

Τα μέγιστα ποσοστά κρατικών ενισχύσεων περιφερειακού χαρακτήρα για την περίοδο 2022 – 2027, στο πλαίσιο του νέου Αναπτυξιακού Νόμου, θα είναι αυξημένα, κατά 5% έως 25%, σε σχέση με τον προηγούμενο. Πιο συγκεκριμένα, προβλέπεται, ότι η ενίσχυση για κάθε επένδυση, είναι δυνατό να φθάνει το 70% των επιλέξιμων δαπανών. Κατά κανόνα, τα ποσοστά ενισχύσεων θα διαμορφωθούν, έως 50% για τις μεγάλες επιχειρήσεις, έως 60% για τις μεσαίες και έως 70% για τις μικρές. Κύριες πηγές χρηματοδότησης και κλειδιά ανάπτυξης θα είναι το ΕΣΠΑ 2021-2027, το Ταμείο Δίκαιης Μετάβασης, το Ταμείο Ανάκαμψης και το Πρόγραμμα Δημοσίων Επενδύσεων. Τα ποσοστά αυτά είναι πολύ υψηλότερα από τα αντίστοιχα του Αναπτυξιακού Νόμου του 2016 που έφθανε έως το 45%.

Οι ενισχύσεις παρέχονται με τέσσερις μορφές. Πρώτον, φορολογική απαλλαγή, δεύτερον, επιχορήγηση, τρίτον, επιδότηση χρηματοδοτικής μίσθωσης, τέταρτον, επιδότηση του κόστους της δημιουργούμενης απασχόλησης.

Εισάγονται, επίσης, δύο πολύ σημαντικές αλλαγές, σε σχέση με τον προγενέστερο νόμο του 2016. Θεσπίζονται δεκατρία θεματικά καθεστώτα ενισχύσεων στοχευμένα σε συγκεκριμένους τομείς οικονομίας. Πρώτον, ψηφιακός και τεχνολογικός μετασχηματισμός επιχειρήσεων. Δεύτερον, «Πράσινη» Μετάβαση, περιβαλλοντική αναβάθμιση επιχειρήσεων. Τρίτον, Νέο Επιχειρείν. Τέταρτον, καθεστώς Δίκαιης Αναπτυξιακής Μετάβασης. Πέμπτον, Έρευνα και Εφαρμοσμένη Καινοτομία. Έκτον, αγροδιατροφή. Έβδομον, μεταποίηση, εφοδιαστική αλυσίδα. Όγδοον, επιχειρηματική εξωστρέφεια. Ένατον, ενίσχυση τουριστικών επενδύσεων. Δέκατον, εναλλακτικές μορφές τουρισμού. Ενδέκατον, μεγάλες επενδύσεις. Δωδέκατον, ευρωπαϊκές αλυσίδες αξίας και δέκατον τρίτο, επιχειρηματικότητα 360ο. Για την υπαγωγή στα καθεστώτα απαιτείται η ύπαρξη ελάχιστου ύψους του επενδυτικού σχεδίου, το οποίο προσδιορίζεται, με βάση το μέγεθος του φορέα. Συγκεκριμένα, ανέρχεται στο 1 εκατομμύριο ευρώ για μεγάλες επιχειρήσεις, 500.000 ευρώ για μεσαίες επιχειρήσεις, 250.000 ευρώ για μικρές επιχειρήσεις, 100.000 ευρώ για πολύ μικρές επιχειρήσεις, 50.000 ευρώ για τις κοινωνικές συμβουλευτικές επιχειρήσεις, καθώς και τους αγροτικούς συνεταιρισμούς, τους αστικούς συνεταιρισμούς, τις ομάδες παραγωγών και τις αγροτικές εταιρικές συμπράξεις.

Οι επιλέξιμες δαπάνες επενδυτικών σχεδίων που θα ενισχυθούν, κατατάσσονται σε τρεις μεγάλες κατηγορίες. Η πρώτη είναι οι ασώματες, δηλαδή, εκείνες που αφορούν υλικοτεχνικό εξοπλισμό, όπως κτιριακές εγκαταστάσεις, μηχανήματα και λοιπό εξοπλισμό, χρηματοδοτική μίσθωση μηχανημάτων και λοιπού εξοπλισμού, εκσυγχρονισμού ειδικών εγκαταστάσεων και μηχανολογικών εγκαταστάσεων. Η δεύτερη κατηγορία επιλέξιμων δαπανών, είναι οι άυλες δαπάνες, δηλαδή, που αφορούν στη μεταφορά τεχνολογίας, μέσω της αγοράς δικαιωμάτων πνευματικής ιδιοκτησίας, αδειών εκμετάλλευσης, ευρεσιτεχνιών, τεχνογνωσίας και μη κατοχυρωμένων τεχνικών γνώσεων, αλλά και δαπάνες για συστήματα διασφάλισης και ελέγχου ποιότητας, πιστοποιήσεων, προμήθειας και εγκατάστασης λογισμικού και συστημάτων οργάνωσης στις επιχειρήσεις. Η τρίτη αφορά στην επιδότηση του κόστους της δημιουργούμενης απασχόλησης, η οποία συνίσταται στην κάλυψη από το δημόσιο μέρος του μισθολογικού κόστους των νέων θέσεων εργασίας που δημιουργούνται.

Τα επενδυτικά σχέδια για να τύχουν περιφερειακών ενισχύσεων, πρέπει να πληρούν συγκεκριμένες προϋποθέσεις οι οποίες είναι η δημιουργία νέας μονάδας ή επέκταση δυναμικότητας υφιστάμενης ή διαφοροποίηση της παραγωγής σε προϊόντα ή υπηρεσίες που δεν έχουν παραχθεί στο παρελθόν ή αλλαγή του συνόλου της παραγωγικής διαδικασίας της υφιστάμενης μονάδας. Η δεύτερη και πολύ σημαντική καινοτομία, που εισάγεται με τον νέο Αναπτυξιακό Νόμο, μετά τις θεματικές ενισχύσεις, είναι διαδικαστικής φύσεως και αφορά στην άρση γραφειοκρατικών εμποδίων, διευκολύνσεις στη διαδικασία έγκρισης, σύντμηση του χρόνου ανταπόκρισης των υπηρεσιών στα υποβαλλόμενα αιτήματα και αξιοποίηση του νέου πληροφοριακού συστήματος, που αναπτύσσεται για την υποστήριξη του Αναπτυξιακού Νόμου.

Οι πρόσθετες ενισχύσεις που παρέχονται σε μειονεκτούσες περιοχές, όπως οι πληγείσες, οι παραμεθόριες και οι ορεινές, εκτιμώ ότι θα μπορούσαν να συμπεριληφθούν και περιοχές με συγκριτικό υψηλό δείκτη ανεργίας, σε σχέση με τον μέσο όρο της χώρας μας.

Πέραν των περιφερειακών ενισχύσεων, όμως, προβλέπονται και άλλες, είναι αυτές που αναφέρονται στο Παράρτημα Β΄ του νομοσχεδίου, μεταξύ των οποίων περιλαμβάνονται ενισχύσεις για συστήματα τηλεθέρμανσης, για νεοσύστατες και υπό ίδρυση μικρές και πολύ μικρές επιχειρήσεις και για τη συμμετοχή τους σε εμπορικές εκθέσεις.

Ειδικά για τις Σέρρες, θα ήθελα να επισημάνω, ότι ανήκει στην πολυπληθέστερη Περιφέρεια από τις συνολικά επιλεγείσες για κρατικές ενισχύσεις. Η τοπική οικονομία, βασίζεται, κυρίως στον πρωτογενή τομέα, δηλαδή, τη γεωργία και την κτηνοτροφία. Μέσα από τους δικαιούχους του νέου νόμου συγκαταλέγονται κοινωνικές συνεταιριστικές επιχειρήσεις, αγροτικοί συνεταιρισμοί, ομάδες παραγωγών, αστικοί συνεταιρισμοί και αγροτικές εταιρικές συμπράξεις. Επιπλέον, και συμπληρωματικά, προς τις περιφερειακές ενισχύσεις που ισχύουν για κάθε θεματική κατηγορία επενδύσεων, οι επιλέξιμες δαπάνες για την πρωτογενή παραγωγή, περιλαμβάνουν δαπάνες για συμβουλευτικές υπηρεσίες προς μικρομεσαίες επιχειρήσεις, για την παραγωγή ενέργειας από ανανεώσιμες πηγές, για συστήματα τηλεθέρμανσης και τηλεψύξης, για την αποκατάσταση μολυσμένων χώρων, για ανακύκλωση και επαναχρησιμοποίηση αποβλήτων, για την επαγγελματική κατάρτιση, για συμμετοχή επιχειρήσεων σε εμπορικές εκθέσεις, για την πρόσληψη εργαζομένων με αναπηρία.

Οι ενισχύσεις, που προβλέπει ο νέος χάρτης περιφερειακών ενισχύσεων, είναι πλουσιοπάροχες, ειδικά για περιοχές σε απόσταση έως 30 χιλιόμετρα από τα σύνορα και για ορεινές περιοχές, επίσης, προβλέπονται ποσοστά επιχορήγησης στο 100% του ανώτατου ορίου. Πιστεύω ότι η σύνδεση των Πανεπιστημίων και των Ερευνητικών Κέντρων με την παραγωγή και τις επιχειρήσεις, θα προωθήσει τη συνεργασία, μεταξύ έρευνας και επιχειρηματικότητας. Εδώ στις Σέρρες, το Πανεπιστημιακό Τεχνολογικό Ίδρυμα, όπως και σε άλλες περιοχές, θα ενώσει την ανώτατη εκπαιδευτική κοινότητα με την επιχειρηματικότητα ανοίγοντας νέους ορίζοντες. Θα ήθελα, επομένως, από αυτό εδώ το βήμα, να προτρέψω τους συμπολίτες μου στις Σέρρες να αξιοποιήσουν τις ευκαιρίες που δίνει ο νέος νόμος, στον μέγιστο δυνατό βαθμό.

Κυρίες και κύριοι συνάδελφοι, η Κυβέρνησή μας μέσα από το νέο Αναπτυξιακό Νόμο, προωθεί τις γρήγορες και διαφανείς διαδικασίες σε κάθε επαφή του επιχειρηματία με το κράτος, την έμπρακτη στήριξη των επιχειρήσεων με κρατικές ενισχύσεις και εντέλει τη διευκόλυνση του επιχειρείν, που τόσο έχει πληγεί τα χρόνια της οικονομικής κρίσης.

Η Κυβέρνηση, βήμα-βήμα, από την αρχή, μετά τη μείωση της φορολογίας και των ασφαλιστικών εισφορών των επιχειρήσεων, τη στήριξή τους με όσα μέσα διαθέτει το διάστημα της πανδημίας, έρχεται με νέα αναπτυξιακή στρατηγική και με τον σχεδιασμό του Αναπτυξιακού Νόμου και ενισχύει την περιφερειακή και τοπική δραστηριότητα με πρωτοποριακό τρόπο και με επιδίωξη την άνοδο του βιοτικού επιπέδου, την κοινωνική συνοχή και την κατάργηση των ανισοτήτων.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Σιμόπουλος.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κύριε Πρόεδρε, κύριοι Υπουργοί, κύριοι συνάδελφοι, αν ένας πολίτης είχε κλειστεί στο σπίτι του, πριν δυόμισι χρόνια, και η μόνη του επαφή ήταν οι ομιλίες του Ειδικού Αγορητή του ΜέΡΑ25 στη Βουλή, θα είχε την εντύπωση, ότι έχει πέσει πυρηνική βόμβα σε όλη την Ελλάδα.

Συνεχώς, επί δυόμιση χρόνια, ακούμε για καταστροφές, για κλείσιμο σχολείων, για κλείσιμο νοσοκομείων, για καταστροφή του περιβάλλοντος. Μία καταστροφή που δεν έρχεται και αντίθετα, αυτό το οποίο συμβαίνει, εδώ και δυόμιση χρόνια στην Ελλάδα, είναι μία επενδυτική «έκρηξη» που θα κλείσει το επενδυτικό κενό. Βλέπουμε, με σαφήνεια, να γίνονται μεταρρυθμίσεις, οι οποίες αλλάζουν την κοινωνία ,ουσιαστικά.

Μία τέτοια μεταρρύθμιση είναι και ο Αναπτυξιακός Νόμος, ο οποίος έρχεται, σε συνέχεια και άλλων παρεμβάσεων του Υπουργείου Ανάπτυξης, όπως είναι το σχέδιο για τη δίκαιη μετάβαση, το νομοσχέδιο για τις μεγάλες επενδύσεις ή για το ΕΣΠΑ, το οποίο θα εισαχθεί στην Βουλή, απ’ ότι γνωρίζω τον Φεβρουάριο. Είναι, λοιπόν, ένας άλλος «μοχλός», σε αυτό το οποίο ονομάζουμε ανάπτυξη, γιατί η ανάπτυξη δεν είναι λόγια, είναι σχεδιασμός, που ο σχεδιασμός δεν αφορά μεγαλόπνοες εκδηλώσεις ή επενδυτικά συνέδρια ή οτιδήποτε άλλο. Ο σχεδιασμός μπορεί να αφορά αυτό, ακριβώς, που κάνει ο Αναπτυξιακός Νόμος, γιατί έχει τα επενδυτικά καθεστώτα, τα οποία, ουσιαστικά, αφορούν στο Ταμείο Ανάκαμψης, αφορούν το ΕΣΠΑ, αφορούν και τις μεγάλες επενδύσεις. Υπάρχει, λοιπόν, ένα συνεκτικό σχέδιο.

Σε ότι αφορά στον νέο Αναπτυξιακό Νόμο, θα ήθελα να παροτρύνω τους Υπουργούς να ξαναδούν δύο-τρία μέχρι την Τετάρτη. Το πρώτο και το κύριο είναι η περιβόητη έκθεση για την εκτίμηση του επενδυτικού κόστους και τη βιωσιμότητα του επενδυτικού σχεδίου από τις τράπεζες. Όποιος γνωρίζει πώς λειτουργούν οι τράπεζες, θα κατανοήσει, ότι βάζουμε ένα επιπρόσθετο γραφειοκρατικό εμπόδιο. Ένα εμπόδιο που ως ένα σημείο κατανοώ την αναγκαιότητα του, γιατί προσπαθεί ο νομοθέτης να μην επιχορηγεί, να μην κινητροδοτεί επενδυτικά σχέδια, τα οποία ζητούν δάνειο, που, όμως, στο τέλος, μπορεί να μην λάβουν. Αυτή η διαδικασία θα είναι ένα μεγάλο «φρένο» για επενδύσεις, κυρίως για τις μικρότερες και τις μεγαλύτερες.

Επίσης, θα ήθελα να ξαναδούμε τις επιχορηγήσεις με μετρητά στα ειδικά καθεστώτα. Εκεί, κατά τη γνώμη μου, θα μπορούσαν να αφορούν και στις μεσαίες και μεγάλες επιχειρήσεις, χωρίς να αγνοώ ότι ο Προϋπολογισμός του 2022 δεν έχει την άνεση, ούτε του 2020, ούτε του 2021, αλλά περιοχές που έχουν πληγεί από φυσικές καταστροφές ή παραμεθόριες περιοχές θα μπορούσαν να διαφοροποιηθούν, αναφορικά με τις μεσαίες κα τις μεγάλες επιχειρήσεις.

Τρίτον, ας ξαναδούμε και τα τουριστικά καταλύματα, κυρίως, των τριών αστέρων, καθώς αρχίζουν και υπάρχουν νέα ξενοδοχεία, υπάρχουν νέοι σχεδιασμοί για ξενοδοχεία τριών αστέρων, κυρίως, στην Περιφέρεια.

Τέλος, κύριε Πρόεδρε, θέλω να τονίσω, για μία ακόμη φορά, ότι αυτό που συμβαίνει επενδυτικά στην Ελλάδα, έχει να συμβεί πολλά χρόνια και αυτό πιστώνεται στην ηγεσία του Υπουργείου Ανάπτυξης. Γνωρίζω πολύ καλά, μέσα από τη δράση, όλα αυτά τα χρόνια, στον τομέα των επενδύσεων και των έργων, ότι είναι ένας τομέας, ο οποίος ξεκινά, ήδη, να έχει «εκρηκτική» άνοδο. Δεν μπορούν οι επιχειρήσεις να βρουν τεχνικό προσωπικό, ούτε συνεργεία. Αυτό οφείλεται στην πολύ καλή δουλειά που γίνεται και στο συγκεκριμένο Υπουργείο.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ.Καρασμάνης.

**ΓΕΩΡΓΙΟΣ ΚΑΡΑΣΜΑΝΗΣ:** Ευχαριστώ πολύ. Καλημέρα σε όλους.

Κύριε Πρόεδρε, έχουμε πάρει μία επιστολή διαμαρτυρίας στα e-mail μας από το Γεωτεχνικό Επιμελητήριο Ελλάδος που όπως ξέρετε είναι θεσμοθετημένος σύμβουλος της Πολιτείας. Ο λόγος είναι πως δεν προσεκλήθη να συμμετάσχει στην Επιτροπή μας, για να καταθέσει συγκεκριμένες προτάσεις που ήθελε. Ξέρω πάρα πολύ καλά, ότι ο Πρόεδρος του Γεωτεχνικού Επιμελητηρίου, ο Σπύρος Μάμαλης, είναι ένας σοβαρός άνθρωπος, ο οποίος, οσάκις, έχει κληθεί στην Επιτροπή μας, έχει καταθέσει συγκεκριμένες ρεαλιστικές προτάσεις, εφικτές και στις τοπικές και στις ευρωπαϊκές συνθήκες. Εν πάση περιπτώσει, διέλαθε της προσοχής μας. Ξέρω κύριε Πρόεδρε, τη μεγάλη ευαισθησία που έχετε και εσείς για το Γεωτεχνικό Επιμελητήριο, καθ’ ότι είστε και γεωτεχνικός.

Εν πάση περιπτώσει, εκείνο που θα ήθελα να ζητήσω κι εγώ, είναι ότι θα πρέπει στο άρθρο 17, παρ.5, του νομοσχεδίου, εκεί που προβλέπεται, ότι οι αιτήσεις υπαγωγής των επενδυτικών σχεδίων, ύψους πάνω από 700.000 ευρώ, συνοδεύονται από έκθεση πιστοποίησης, ειδικά για τα επενδυτικά σχέδια που αφορούν στον τομέα αγροδιατροφής, πρωτογενούς παραγωγής, μεταποίησης γεωργικών προϊόντων, αλιείας, υδατοκαλλιέργειας και δυνατότητα εκπόνησης της έκθεσης πιστοποίησης να την έχουν και οι γεωτεχνικοί, πολλοί από τους οποίους διαθέτουν, όπως ξέρετε, πολυετή ενασχόληση και σημαντική εμπειρία σε αντικείμενα συναφή με την αξιολόγηση, τον έλεγχο, την υλοποίηση των επενδυτικών σχεδίων ή ακόμη και την παρακολούθηση των αναπτυξιακών νόμων.

Άλλωστε, αρκετά από τα μέλη του Επιμελητηρίου είναι εγγεγραμμένα στο Εθνικό Μητρώο Πιστοποιημένων Αξιολογητών. Ο Υπουργός Υποδομών, ο Κώστας Καραμανλής, τον Μάρτιο του 2021, σε νομοσχέδιο που αφορούσε στη μελέτη και κατασκευή των δημόσιων έργων, είχε αντιληφθεί την αναγκαιότητά τους, γι’ αυτό και συμπεριέλαβε, μαζί με τους ελεγκτές μηχανικούς και τους γεωτεχνικούς, γεωπόνους, γεωλόγους, δασολόγους στην αξιολόγηση των ανωτέρω, αλλά και τη συμμετοχή τους σε επιτροπές παραλαβής των έργων.

Νομίζω, ότι είναι μία πρόταση, η οποία μπορεί να υλοποιηθεί και θα πρέπει η ηγεσία του Υπουργείου να την προσέξει.

Θα ήθελα, να κάνω μία έκκληση για τη συμπεριφορά των τραπεζών. Ο κ. Παπαθανάσης, είναι έμπειρος τεχνοκράτης, ρεαλιστής, αποφασιστικός και πρακτικός άνθρωπος. Θα πρέπει, λοιπόν, να υπάρξει μια παρέμβαση, γιατί οι τράπεζες , όπως ξέρουμε, είναι το «κυκλοφοριακό» σύστημα της οικονομίας. Αν αυτό το σύστημα δεν λειτουργεί σωστά, δεν λειτουργεί σωστά η οικονομία και η αγορά. Συνεπώς, θα πρέπει οι τράπεζες να ανοίξουν την «κάνουλα» του οικονομικού «οξυγόνου» και στις μικρομεσαίες επιχειρήσεις, για να μπορέσουν να συμμετάσχουν στην υλοποίηση επενδυτικών σχεδίων, σε σχέση με τον επενδυτικό νόμο.

Ακόμη, θα ήθελα, να ενώσω κι εγώ τη φωνή τους με τους συναδέλφους, να συμπεριληφθούν στον Αναπτυξιακό Νόμο και τα ενοικιαζόμενα δωμάτια, δηλαδή, να τους δοθεί η δυνατότητα να εκσυγχρονίσουν τα καταλύματά τους. Άλλωστε, οι άνθρωποι αυτοί τα τελευταία δύο χρόνια έχουν πληγεί από τις συνέπειες της θεομηνίας.

Έρχομαι σε μία τρίτη επισήμανση, που τη θεωρώ πάρα πολύ σημαντική. Αφορά στις περιοχές που συνορεύουν με γειτονικά κράτη. Παλιά είχα διαβάσει μία διαφήμιση, η οποία ήταν καταχωρημένη σε μία μεγάλη ευρωπαϊκή εφημερίδα, που διαφήμιζε, ότι δημιουργείται ένας νέος επιχειρηματικός «παράδεισος» στο γειτονικό αυτό κράτος, μάλιστα, με χαμηλό φορολογικό συντελεστή στα κέρδη 10%, χαμηλό φόρο εισοδήματος στο 10% και τα κέρδη τα οποία επενδύονταν, ο φόρος είναι μηδενικός και μέσα σε τρεις μέρες φτιαχνόταν η επιχείρηση, υπήρχε, βέβαια, μία σειρά κινήτρων.

Κάτω από αυτές τις προϋποθέσεις, ποιος θα τοποθετήσει τα χρήματά του, εδώ στην Ελλάδα; Γιατί να μείνει εδώ στην Ελλάδα και να ιδρύσει μία επιχείρηση, όταν υπάρχει αυτός ο επιχειρηματικός «παράδεισος;» Έχει παρατηρηθεί, ότι πολλές επιχειρήσεις που φεύγουν από την Ελλάδα, είναι, ακριβώς, από αυτούς τους νομούς που γειτνιάζουν με αυτά τα κράτη.

Θέλω, λοιπόν, να προσέξετε αυτό το πρόβλημα, να προσέξετε αυτούς τους νομούς που γειτνιάζουν και φεύγουν επιχειρήσεις, με αποτέλεσμα σε αυτούς τους νομούς να μην επενδύει κανείς. Οι νομοί αυτοί, με απόλυτη πλειοψηφία της ελληνικής Βουλής, έχουν χαρακτηριστεί ως παραμεθόριοι και προβληματικοί στο σύνολό τους.

Κύριε Υπουργέ, θέλω να ασχοληθείτε αποκλειστικά με τις περιοχές αυτές. Μάλιστα, οι περιοχές αυτές γειτνιάζουν και με το αστικό κέντρο, που αντιλαμβάνεστε, ότι οι περισσότερες επενδύσεις πάνε σε αυτά τα αστικά κέντρα και οι περιοχές αυτές, μόλις και μετά βίας, «πιάνουν» το 55%-60% του κατά κεφαλήν εισοδήματος του αστικού κέντρου. Να προσέξτε πολύ αυτό το πρόβλημα.

Ευχαριστώ πολύ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κι εμείς ευχαριστούμε τον κ. Καρασμάνη, με την ομιλία του οποίου ολοκληρώθηκαν οι εισηγήσεις Εισηγητών, Αγορητών και συναδέλφων.

Να δώσω μία διευκρίνιση, κύριε Καρασμάνη. Όντως, επροτάθη το Γεωτεχνικό Επιμελητήριο σε κάποια φάση. Όμως, τη στιγμή εκείνη είχαμε να καλέσουμε 41 φορείς και είπαμε με τους Εισηγητές, να γίνουν κάποιες περικοπές σε φορείς, που δεν τους αφορούσαν πολλά άρθρα, Έτσι, το Γεωτεχνικό Επιμελητήριο, που νομίζω ότι εμπλέκεται σε ένα, δυο άρθρα, είπαμε να στείλει υπόμνημα. Όντως, έστειλε υπόμνημα, το οποίο διανεμήθη, φυσικά φτάνει στην πολιτική ηγεσία του Υπουργείου, στους Υπουργούς και σε όλους τους συναδέλφους.

Τώρα και εγώ, προσωπικά και ως Βουλευτής, ναι στηρίζω αυτό που είπατε, δηλαδή, την εισήγηση, την πρωτοβουλία, την πρόταση του Γεωτεχνικού Επιμελητηρίου, όπως ακριβώς το είπατε, εσείς κύριε Καρασμάνη. Είμαι, απόλυτα, σύμφωνος, ανεξάρτητα αν ήρθε ή όχι στην Επιτροπή. Δεν υπήρχε σκοπιμότητα, υπήρχε αναγκαιότητα, γιατί τελικά οι 41 φορείς έγιναν 26. Βεβαίως, τελειώσαμε γρήγορα τη διαδικασία της ακρόασης, γιατί δεν υπήρχαν ερωτήσεις, αλλά αυτό κανείς δεν μπορεί να το ξέρει, όταν αντί για έξι που λέει ο Κανονισμός, καλούμε 26 φορείς. Αυτό δεν μπορούμε να το ξέρουμε προκαταβολικά.

Αυτά ως διευκρίνιση, για να μην δημιουργούνται παρανοήσεις και παρεξηγήσεις, κυρίως, μεταξύ φίλων και συναδέλφων.

Τον λόγο έχει ο Υπουργός, ο κ. Παπαθανάσης, για να ολοκληρώσει τη συζήτηση του νομοσχεδίου στην Επιτροπή.

Κύριε Υπουργέ, παρακαλώ πολύ, έχετε τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Κλείνει σήμερα η συζήτηση στην Επιτροπή Παραγωγής και Εμπορίου για το σχέδιο νόμου, για τον νέο Αναπτυξιακό Νόμο, με τίτλο «Ελλάδα-Ισχυρή Ανάπτυξη». Νομίζω, ότι είχαμε μία ουσιαστική, παραγωγική και υψηλού επιπέδου συζήτηση, όπου αναλύσαμε τα άρθρα του νομοσχεδίου, αλλά και θέματα που είχαν μεγάλη σημασία και αντιμετωπίζει η Πατρίδα μας, καθώς βγαίνουμε μέσα από αυτή την κρίση της πανδημίας.

Κι ενώ η συζήτηση εξελίχθηκε πολύ ομαλά και ο Εισηγητής της Μειοψηφίας έθεσε πολλά και ουσιαστικά ζητήματα, όπως και τα άλλα Κόμματα, θα πρέπει να επαναλάβω, ότι αυτή εδώ η συζήτηση και η διαβούλευση ήταν εξαντλητική. Το επαναλαμβάνω, γιατί έχει μεγάλη σημασία, ότι εδώ στη Βουλή δεν ήρθε ένα νομοσχέδιο, το οποίο δεν είχε δουλευτεί με όλους τους εταίρους και με όλους τους εμπλεκόμενους και τους κοινωνικούς φορείς, κάτι το οποίο διήρκεσε, ουσιαστικά, ενάμιση χρόνο, ακριβώς, για να φέρουμε εδώ στη Βουλή, λαμβάνοντας υπόψιν όλα αυτά, τα οποία συνέβησαν, μέσα σε αυτό το διάστημα και να τα εντάξουμε στο σκεπτικό αυτού του νομοσχεδίου.

Μία, λοιπόν, εξαντλητική διαβούλευση ξεκίνησε τον Μάιο του 2020, συνεχίστηκε και αφού δημιουργήθηκε η πρώτη Επιτροπή για τις προδιαγραφές, στη συνέχεια, η Επιτροπή για την εξειδίκευση, ολοκλήρωσε αυτό το έργο και θα πρέπει να ευχαριστήσω τον Πρόεδρο της Επιτροπής, τον Καθηγητή Οικονομικής και Στρατηγικής, τον κ. Πολλάλη, του Πανεπιστημίου Πειραιά, που ήταν ο Πρόεδρος της συγκεκριμένης επιτροπής. Εκεί κλήθηκαν, σχεδόν, οι πάντες. Εννοώ οι πάντες, διότι δεν υπήρξε φορέας και δεν υπήρξε Επιμελητήριο που δεν εκλήθη, για να πει τις απόψεις του.

Έτσι αντιλαμβανόμαστε εμείς τον νέο Αναπτυξιακό Νόμο και ποτέ, κύριε Μαμουλάκη, δεν απαξιώσαμε τον ν.4399. Αυτό έχει μεγάλη σημασία, διότι, όπως σας είπα και στην προηγούμενη τοποθέτησή μου, πρέπει να βρούμε θέματα, τα οποία μας ενώνουν και να δούμε ζητήματα, μέσα από τον νόμο, που μπορεί να λειτουργήσουν υπέρ της ελληνικής οικονομίας και της ανάπτυξης. Όπως είπαμε, ανάπτυξη σημαίνει θέσεις εργασίας. Περάσαμε μία δύσκολη δεκαετία, έφυγαν πολλές Ελληνίδες και πολλοί Έλληνες στο εξωτερικό και θέλουμε να φέρουμε πίσω αυτούς τους ανθρώπους. Νομίζω ότι και η δουλειά και η προσπάθεια και αυτά τα οποία έχει ανακοινώσει η Κυβέρνηση και αυτά τα οποία κάνει, δημιουργούν τις συνθήκες να γυρίσουν πίσω οι Ελληνίδες και οι Έλληνες και αυτό το βλέπουμε, ιδιαίτερα, στις μεγάλες στρατηγικές επενδύσεις, είχαμε ευκαιρία να το πούμε στον νόμο αυτόν.

Βασικά, σε αυτά τα οποία στραφήκατε, κυρίως αναφέρομαι στην Αξιωματική Αντιπολίτευση, είναι τι σημαίνει αυτός ο νόμος για τη γραφειοκρατία, εάν έχει καινοτομίες, αν βοηθά τις μικρομεσαίες επιχειρήσεις, που είναι η «ραχοκοκαλιά» της οικονομίας, εάν αγγίζει το περιβάλλον και αν συμπεριλαμβάνει όλους τους στόχους, που είναι και ευρωπαϊκοί στόχοι για την «πράσινη» μετάβαση, την ψηφιακή μετάβαση και την εξειδίκευση.

Μα, αυτός είναι ο λόγος, που ήρθαμε να φτιάξουμε έναν νέο νόμο, διότι το 2016 δεν έχει, κατ’ ουσίαν, καμία σχέση με το 2022. Είναι δύο διαφορετικές εποχές, δύο εποχές που έχουν διαφορετικές ανάγκες. Είμαστε, αυτή τη στιγμή, στο ξεκίνημα όλων των νέων διαρθρωτικών ταμείων, αλλά, κυρίως, έχουμε περάσει μία κρίση πανδημίας, η οποία φαίνεται ότι βαίνει προς το τέλος -δεν γνωρίζω, δεν είμαι ειδικός, αυτό ακούμε- αλλά είμαστε και μπροστά στην εξειδίκευση του Προγράμματος ΕΣΠΑ 2021-2027 του νέου χάρτη περιφερειακών ενισχύσεων, το οποίο δίνει μία διαφορετική εικόνα στις Περιφέρειες, το Ταμείο Ανάκαμψης και Ανθεκτικότητας. Κατ’ ουσίαν, μετουσιώνουμε -και αυτή είναι η προσπάθεια μας- όλη την ευρωπαϊκή στρατηγική, όπως εκφράστηκε και για την 4η Βιομηχανική Επανάσταση. Ο χάρτης, τον οποίο εκπόνησε και δημοσίευσε η Ε.Ε. για την 4η Βιομηχανική Επανάσταση, τον Μάρτιο του 2020, είναι απαραίτητος να συμπεριληφθεί μέσα στη στρατηγική μας. Αυτός είναι, λοιπόν, ο λόγος που φέραμε έναν νέο νόμο, γιατί ο ν.4399 απευθύνονταν σε μία άλλη εποχή και θα μιλήσουμε για τα θέματα γραφειοκρατίας, αν δεν προλάβουμε εδώ και στην Ολομέλεια, αλλά το σίγουρο είναι, ότι ήταν ένα βήμα. Από κει και πέρα, όμως, άλλαξαν πολλά πράγματα και είναι, τελείως, διαφορετικές οι ανάγκες οι σημερινές.

Θέλαμε, λοιπόν, να συμπεριλάβουμε τους άξονες της εθνικής στρατηγικής. Εδώ, λοιπόν, έχουμε μία ολοκληρωμένη εικόνα και από την εθνική στρατηγική από το Σχέδιο Πισσαρίδη και από το Ταμείο Ανάκαμψης και από τη στρατηγική της Ευρώπης και τα συμπεριλαμβάνουμε όλα σε έναν Αναπτυξιακό Νόμο, ο οποίος έχει τη δυνατότητα, πέραν του Προγράμματος Δημοσίων Επενδύσεων, να «αντλήσει» δι’ αυτού του συστήματος, που έχουμε δημιουργήσει και πόρους περαιτέρω από το Ταμείο Ανάκαμψης, αλλά και από το ΕΣΠΑ 2021-2027. Πρέπει πάντα να έχουμε στο μυαλό μας, ότι πρέπει να υπάρχει μία δικλείδα εκτόνωσης πόρων, και εσείς του ΣΥΡΙΖΑ το γνωρίζετε πολύ καλά, διότι, προφανώς, προσπαθήσατε να απορροφήσετε πόρους, αλλά η απορρόφηση το 2019 ήταν πολύ χαμηλή. Χρειάζεται, λοιπόν, η δικλείδα εκτόνωσης και για το ΕΣΠΑ και για το Ταμείο Ανάκαμψης προς τον Αναπτυξιακό Νόμο.

Δημιουργήσαμε, δηλαδή, τους άξονες της «πράσινης» μετάβασης, που συζητήθηκε και από τον κ. Αρσένη, αν εμείς έχουμε λάβει υπόψη τα περιβαλλοντικά θέματα. Νομίζω ότι αυτή η Κυβέρνηση έχει αναγάγει το θέμα της περιβαλλοντικής κρίσης στο ανώτερο δυνατό επίπεδο, δημιουργώντας εξειδικευμένο Υπουργείο. Παραλάβαμε μία απλή Γενική Γραμματεία Πολιτικής Προστασίας και έχει γίνει, πλέον, Υπουργείο Κλιματικής Κρίσης και Πολιτικής Προστασίας.

Αναφορικά με την αύξηση της απασχόλησης, μέσω των δεξιοτήτων, γνωρίζετε ότι υπάρχει ένας «αγώνας», για να μειώσουμε την ανεργία. Παραλάβαμε μία ανεργία στο 17,3% και είναι στο 13,3% και θέλουμε πολύ γρήγορα να μειωθεί αυτή η ανεργία. Χρειάζεται κατάρτιση το δυναμικό της χώρας μας, έχουμε πολύ καλό δυναμικό. Γι’ αυτό και σήμερα στην Ελλάδα έρχονται μεγάλες επιχειρήσεις. Έρχονται επιχειρήσεις τεχνολογικοί «πρωταθλητές», διότι έχουμε, ακριβώς, ένα εξαιρετικό εργατικό δυναμικό και μεγάλο ποσοστό από αυτούς που προσλαμβάνουν, είναι Έλληνες και Ελληνίδες που έχουν φύγει στο εξωτερικό, περίπου, 15% με 20% νομίζω ότι αυτό είναι μία στατιστική, την οποία πολύ εύκολα μπορείτε να την αναζητήσετε και να την βρείτε.

Βεβαίως, θέλουμε να αναβαθμίσουμε την εικόνα του τουρισμού, διότι ο τουρισμός είναι μια «βαριά» βιομηχανία της χώρας. Σαφώς, εμείς αλλάζουμε και το παραγωγικό μοντέλο. Θέλουμε να ενισχύσουμε τον τουρισμό, αλλά θέλουμε να ενισχύσουμε τη μεταποίηση, την αγροδιατροφή και όλα αυτά τα καθεστώτα, τα οποία δίνουν δύναμη. Προς αυτή την κατεύθυνση, βεβαίως, η Περιφέρεια ενισχύεται ιδιαίτερα, καθώς έχει μία ιδιαίτερη κλίση προς την αγροδιατροφή, ένα ισχυρό εργαλείο, μία ισχυρή εξαγωγική δραστηριότητα. Άλλωστε, δείξαμε, εν μέσω της κρίσης, το πόσο δυνατοί μπορεί να είμαστε, δίνοντας και από το Υπουργείο Ανάπτυξης διευκολύνσεις προς τη βιομηχανία να λύσει και να επιλύσει τα πρώτα προβλήματα. Γι’ αυτό και η Ελλάδα ήταν μία από τις χώρες που δεν της έλειψαν τα αγαθά πρώτης ανάγκης. Δεν είδαμε άδεια ράφια στα σουπερμάρκετ και δεν είχαμε ελλείψεις αγαθών, κάτι το οποίο συνέβη σε πολύ μεγάλες χώρες της Ευρώπης, τους «γίγαντες» της Ευρώπης.

Τι θέλουμε, λοιπόν, και τι φέραμε στον Αναπτυξιακό Νόμο. Θα τα συνοψίσω σε τέσσερις περιπτώσεις που διαφοροποιείται ο ν.4399, ως προς αυτόν τον νόμο. Επαναλαμβάνω ότι δεν απαξιώνω κανέναν νόμο. Άλλες εποχές, άλλες ανάγκες.

Το πρώτο που φέρνει, λοιπόν, είναι τα θεματικά καθεστώτα. Τι σημαίνει θεματικό καθεστώς; Δεν μπαίνουν όλα σε έναν «κουβά». Θα σας εξηγήσω το γιατί αργότερα. Αυτό έχει μεγάλη σημασία, το ότι δεν μπαίνουν όλα σε έναν «κούβα». Σημαίνει, κατ’ ουσίαν, ότι τη μερίδα που πρέπει να πάρει η αγροδιατροφή, που σας ενδιαφέρει, κυρία Μανωλάκου και κύριε Βιλιάρδο, διότι αφορά στην αγροτική παραγωγή, την πρωτογενή παραγωγή, δεν θα την πάρει, δεν θα την «κλέψει» ο τουρισμός ή δεν θα την «κλέψει» η μεταποίηση. Μέχρι τώρα, όλα ήταν σε έναν «κούβα» με τίτλο «γενική επιχειρηματικότητα». Μπορεί να περνούσαν οι επενδύσεις, που είχαν, παραδείγματος χάριν, τις μεταποιήσεις ή τον τουρισμό και να μην έμενε τίποτε για την αγροδιατροφή. Επομένως, αυτό είναι πολύ σημαντικό.

Το δεύτερο είναι όλη η προσπάθεια της απλοποίησης της γραφειοκρατίας, της επίσπευσης, έτσι ώστε ο πολύ μικρός, διότι αυτός είναι που υποφέρει περισσότερο, αυτός είναι που έχει το μικρότερο δυναμικό, για να μπορέσει να ανταπεξέλθει, να αισθάνεται, να βλέπει το κράτος δικαίου απέναντί του και να ξέρει ότι έχει συγκεκριμένες ημερομηνίες. Για παράδειγμα, ότι σε 45 ημέρες θα κλείσει την υπόθεσή του. Εδώ κρατήσαμε τις χαμηλότερες επενδύσεις, αυτές που αφορούν τις πολύ μικρές επιχειρήσεις, κυρίως, στη δυνητική ικανότητα, να μην προσλάβουν έναν ορκωτό ελεγκτή, να πάνε με τις επιτροπές που, πλέον, είναι πολλές.

Εδώ θα πρέπει να πούμε, το ότι καταφέραμε στη Γενική Διεύθυνση Ιδιωτικών Επενδύσεων, σε όποια επενδυτικά σχέδια, άνω των τριών εκατομμυρίων, που, όπως γνωρίζετε, μεσοσταθμικά το 2019, έπαιρνε, περίπου, εξακόσιες μέρες, τώρα γίνεται σε εκατό ημέρες και στον κύκλο που έκλεισε του Ιουλίου να βγουν οι προσωρινοί πίνακες. Αυτό η αγορά το δέχτηκε με μεγάλη ικανοποίηση, διότι, πλέον, μπορούν να ξεκινήσουν το έργο τους, διότι αν ξεκινούσαν το έργο τους και αυτό απεντάσσετο, δεν θα μπορούσαν να το ολοκληρώσουν, διότι, όταν ξεκινάς ένα έργο και απεντάσσεται, δεν μπορείς να το βάλεις πάλι μέσα και να το εντάξεις, διότι είναι βασικός κανόνας του απαλλακτικού κανονισμού, ότι το κριτήριο, για να συμπεριληφθείς στον Αναπτυξιακό Νόμο, είναι να μην έχει ξεκινήσει το έργο.

Το τρίτο σημείο και πολύ σημαντικό, που δεν υπήρχε πουθενά, είναι ότι συμπεριλάβαμε ενισχύσεις εκτός περιφερειακών ενισχύσεων. Αυτό σημαίνει, ότι μία επιχείρηση, η οποία θέλει να κάνει μία εξειδίκευση στο προσωπικό ή να κάνει μία ερευνητική δραστηριότητα, δεν χρειάζεται να φτιάξει επιχειρηματικό σχέδιο νέας επένδυσης, αλλά μπορεί να το κάνει και μέσα από τη διαδικασία που της δίνει ο απαλλακτικός κανονισμός για δράσεις εκτός περιφερειακών ενισχύσεων.

Το τέταρτο βασικό σημείο, είναι ένα πολύ ευέλικτο, γρήγορο πληροφοριακό σύστημα. Είχαμε δει, ότι το ΠΣ-ΚΕ το κεντρικό, είχε μία μεγάλη δυσκολία να ανταπεξέλθει στην πολύ μεγάλη δυναμική ενός αναπτυξιακού νόμου και πολύ γρήγορα, έναν χρόνο πριν, μπήκαμε σε αυτή τη διαδικασία.

Τώρα, τα δεκατρία καθεστώτα έχουν συζητηθεί και είναι πολύ σπουδαίο να κατανοήσουμε, ότι υπάρχουν μέσα καθεστώτα που δημιουργούν τον δικό τους τομέα, τον δικό τους κλάδο, που κανείς δεν μπορεί να τους πάρει τα χρήματα που αντιστοιχούν.

Θα μιλήσω για το ΣΔΑΜ, θα μιλήσω για το νέο επιχειρείν, θα μιλήσω για τις εναλλακτικές μορφές τουρισμού και τις ευρωπαϊκές αλυσίδες αξίας, οι οποίες έχουν κριθεί και δύνανται να χρηματοδοτηθούν από την Ευρωπαϊκή Ένωση, διότι αποτελούν στοιχείο αναπτυξιακής στρατηγικής και της Ευρώπης.

Ειδικότερα, στο άρθρο 7, ξεκινάμε με την υπαγωγή των μη περιφερειακών ενισχύσεων. Επομένως, επενδύσεις, που δεν συμπεριλαμβάνονται στο άρθρο 9, το τι δύναται να ενισχύσουμε, η φορολογική απαλλαγή, η επιχορήγηση, η επιδότηση χρηματοδοτικής μίσθωσης, η επιδότηση του κόστους δημιουργούμενης απασχόλησης.

Επίσης, προσθέσαμε το νέο επιχειρείν και τη χρηματοδότηση του επιχειρηματικού κινδύνου, έτσι ώστε να μπορούν να ενισχυθούν καλύτερα οι νέες και οι νέοι. Το νέο επιχειρείν αφορά νέες και νέους, που δεν έχουν ξανά επενδύσει και δεν έχουν ξανά επιχειρήσει και θέλω να σας εξηγήσω, πόσο σημαντικό είναι αυτό.

Θα πιάσουμε μία ευαίσθητη περιοχή της Πατρίδας μας, την Ανατολική Μακεδονία και τη Θράκη. Ένας νέος ή μία νέα που ήθελε να κάνει μία επιχείρηση με το ν.4399, έπρεπε να μπει στις μικρές και πολύ μικρές επιχειρήσεις. Εκεί, λοιπόν, θα έπρεπε να ανταγωνιστεί με ξενοδοχεία, με τουρισμό, με αγροδιατροφή, με μεταποίηση, με βιομηχανία, με υπηρεσίες. Προφανώς, δεν έχουν την ίδια δύναμη, που θα είχαν αυτοί οι κλάδοι. Με τον προηγούμενο, λοιπόν, νόμο, θα έπαιρνε ποσοστό 38,5% του επενδυτικού του σχεδίου. Σήμερα, με τον νέο νόμο, ο νέος και η νέα, που θα έχουν το δικό τους καθεστώς, θα πάρουν 70% του επενδυτικού τους σχεδίου. Αντιλαμβάνεστε πόσο μεγάλο και πόσο σημαντικό είναι αυτό για νέα παιδιά, τα οποία θέλουν να επιχειρήσουν.

Επειδή, όμως, είχαμε την ευκαιρία να συζητήσουμε και στον νόμο περί δίκαιης αναπτυξιακής μετάβασης, ο Πρωθυπουργός Κυριάκος Μητσοτάκης, έστρεψε την προσοχή του ελληνικού κράτους, της ελληνικής Πολιτείας, για πρώτη φορά, στην απολιγνιτοποίηση, κάτι το οποίο δεν είχε συμβεί ποτέ, δίνοντας το έναυσμα, να δημιουργηθεί ένα νέο πρόγραμμα που θα στηρίξει αυτές τις περιοχές.

Σας θυμίζω, ότι η Δυτική Μακεδονία είναι, αυτή τη στιγμή, η Περιφέρεια με την υψηλότερη ανεργία. Έχει μεγάλη σημασία το γεγονός, ότι δημιουργούμε ένα ειδικό καθεστώς ΣΔΑΜ, που εκεί μέσα μπορούν να μπουν οι πόροι του Ταμείου ΔΑΜ, για να μπορέσουμε, χωρίς περιορισμό και γρήγορα, να βάλουμε επιχειρήσεις.

Θα ήθελα να σας αναλύσω την αξία της επιτάχυνσης των επενδύσεων. Κύριε Μαμουλάκη, σχετικά με τον ν.4399, από τότε που ξεκινήσατε, μέχρι τον Ιούλιο του 2019, είχαν υπαχθεί συνολικά εννέα έργα στη Δυτική Μακεδονία. Από τον Ιούλιο 2019, μέχρι και 31/12/2021, υπήχθησαν εκατόν τριάντα έργα. Δηλαδή, κατ’ ουσίαν, αν το πάτε κατ’ έτος, μιλάμε για αύξηση, περίπου, 780% των υπαγωγών. Γιατί έγινε αυτό; Είναι αυτό που σας λέω με το θέμα της γραφειοκρατίας. Επειδή εμείς στη Γενική Διεύθυνση Ιδιωτικών Επενδύσεων, με υπουργικές αποφάσεις επιταχύνουμε τη διαδικασία, έρχονται οι νόμοι και τα λύνουν τώρα. Δεν υπάρχει θέμα, όλα, πλέον, παίρνουν άλλη τροπή, αυτή η αύξηση έδωσε μεγάλο αριθμό θέσεων εργασίας και αυτό το οποίο κάνουμε, πλέον, είναι ότι όλη αυτή την προσπάθεια τη διευρύνουμε, τη μεταφέρουμε και στις Περιφέρειες, αλλά και στο Υπουργείο Μακεδονίας- Θράκης, έτσι ώστε πολύ γρήγορα να ολοκληρώνονται τα έργα και να ξεκινούν οι επενδύσεις. Έχει μεγάλη σημασία η μείωση της γραφειοκρατίας. Για μένα είναι ένα «μόρφωμα» η γραφειοκρατία, που δημιουργεί έναν «θανάσιμο» εναγκαλισμό στην επιχειρηματικότητα, την σκοτώνει.

Στο άρθρο 12, αναφέρονται τα μέγιστα ύψη και εδώ πρέπει να σας πω, ότι η Δυτική Μακεδονία και η Μεγαλόπολη έχουν πάρει αύξηση ποσοστιαία, έτσι ώστε οι επενδύσεις να έχουν δυνατότητα μεγαλύτερου ποσοστού επένδυσης στις περιοχές αυτές και βεβαίως, μείωση, για να συμπεριλαμβάνονται τις στρατηγικές επενδύσεις. Δεν είμαστε δογματικοί, σας ακούσαμε, μειώσαμε τα όρια. Ακούσαμε τους φορείς, ακούσαμε τα μηνύματα και τα σημειώματα που μας έστειλαν. Μειώσαμε για τις πολύ μικρές επιχειρήσεις από 150.000 σε 100.000 ευρώ.

Στο άρθρο 17, δώσαμε τη δυνατότητα στο Υπουργείο Μακεδονίας-Θράκης να κρατήσει τα έργα από ένα έως τρία εκατομμύρια ευρώ. Είναι παραπάνω δουλειά, από αυτή που είχε, κατ’ ουσίαν. Εμείς σκεφτόμαστε τα έργα από ένα ως τρία εκατομμύρια όλης της υπόλοιπης Ελλάδας, να τα δώσουμε στον ΕΦΕΠΑΕ. Η Γενική Διεύθυνση Ιδιωτικών Επενδύσεων θα κρατήσει, όπως είχε, τα έργα, άνω των τριών εκατομμυρίων και το ένα εκατομμύριο θα παραμείνει στις Περιφέρειες, περίπου το 55% της δουλειάς, διότι, σαφώς, είναι υποστελεχωμένες. Εμείς πρέπει να δούμε το αποτέλεσμα, είμαστε ρεαλιστές. Υπάρχει μία διαφορά, μεταξύ ρεαλισμού και θεωρητικότητας. Εμείς, λοιπόν, πιστεύουμε ότι πρέπει να λύνουμε τα προβλήματα. Είναι υποστελεχωμένη, σαφώς, θα πρέπει να στελεχωθεί, αλλά μέχρι τότε θα πρέπει οι επενδύσεις να μην καθυστερούν.

Στα άρθρα 18 και 19, πλέον, γνωρίζουν οι επενδυτές, ότι σε 30 μέρες, αν είναι άμεση, ή σε 45 ημέρες, θα πρέπει να ολοκληρώνονται οι αξιολογήσεις. Πλέον, το απλοποιήσαμε και αυτό. Έχουμε αφαιρέσει πάρα πολλά βήματα και εδώ γι’ αυτό έχουμε προσθέσει και μία βεβαίωση από το Οικονομικό Επιμελητήριο, ότι η πληρότητα είναι σωστή, έτσι ώστε να βοηθηθούν οι επιτροπές να βγάζουν γρήγορα τα αποτελέσματα. Η πληρότητα θα κρίνεται από το πληροφοριακό σύστημα αυτόματα και βεβαίως, αν περνούν αυτές οι ημερομηνίες, θα μεταφέρεται η αρμοδιότητα της οριστικής αξιολόγησής στους επενδυτές.

Σε ότι αφορά στον έλεγχο, μεγάλες ταλαιπωρίες και μεγάλα βάσανα πολλών επενδυτών, άνω των 700.000 ευρώ σε ορκωτό, μία φάση με μία κατάθεση πολύ γρήγορη ολοκλήρωση και δυνατότητα να χρησιμοποιηθεί σε κάτω των 700.000 ευρώ. Να σημειώσουμε, ότι όλα τα σχέδια στις περιοχές δίκαιης αναπτυξιακής μετάβασης, θα τύχουν της ταχείας αδειοδότησης και βεβαίως, πάντοτε στηρίζουμε τις ορεινές και παραμεθόριες περιοχές, τα μικρά νησιά, δίνοντας το μέγιστο των κινήτρων, ανάλογα με τον χάρτη. Μάλιστα, αυξήσαμε το όριο, έτσι ώστε να καταλάβει, σχεδόν, όλη τη Θράκη και τη Δυτική και την Ανατολική Μακεδονία, αυξήσαμε το όριο από τα σύνορα στα 30 χιλιόμετρα, δίνοντας έτσι σε όλες αυτές τις περιοχές αυτή τη δυνατότητα να λάβουν το μέγιστο.

Το πρόγραμμά μας το πληροφοριακό, απλουστεύει τις διαδικασίες, είναι φιλικό για το περιβάλλον, φιλικό για τους χρήστες, επιταχύνει όλες τις διεκπεραιώσεις των αιτημάτων και κυρίως, διαλειτουργεί με άλλα συστήματα, όπως το ΓΕΜΗ ΑΑΔΕ.

Κυρίες και κύριοι, ο νόμος αυτός, είναι ένας νόμος εμβληματικός. Θα συνοδεύσει την Πατρίδα μας για πολλά χρόνια, θα σηματοδοτήσει την ανάπτυξη που θέλουμε, αυτή την οποία είχαμε πει, πριν ακόμα τις εκλογές του Ιουλίου 2019. Θα λάβει πόρους, όχι μόνο από το Πρόγραμμα Δημοσίων Επενδύσεων, αλλά «ανοίγει παράθυρο», για να λάβει πόρους και από άλλα διαρθρωτικά ταμεία. Κυρίως, αυτό που θα κάνει, είναι να δώσει το κλίμα φιλοεπενδυτικού περιβάλλοντος, αυτό που «χτίζουμε» τόσο καιρό και η διεθνής κοινότητα το εισπράττει και πλέον όλοι θέλουν να έρθουν και να τοποθετηθούν στην Ελλάδα και να επενδύσουν, δημιουργώντας νέες περισσότερες και καλύτερα αμειβόμενες θέσεις εργασίας για τα παιδιά όλων, κυρίως της Περιφέρειας, να βρουν δουλειά, να μείνουν στον τόπο τους, αλλά και για όλους όσους έχουν φύγει να γυρίσουν στην Πατρίδα. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Ευχαριστούμε κι εμείς, κύριε Υπουργέ.

Στο σημείο αυτό, κυρίες και κύριοι συνάδελφοι, μετά από τέσσερις πολύωρες συνεδριάσεις, ολοκληρώθηκε η συζήτηση, επί του σχεδίου νόμου του Υπουργείου Ανάπτυξης και Επενδύσεων, με τίτλο «Αναπτυξιακός νόμος - Ελλάδα Ισχυρή Ανάπτυξη».

Πριν προχωρήσουμε στην ψηφοφορία, επί των άρθρων και επί του συνόλου, ανακεφαλαιώνουμε τις θέσεις των Κομμάτων:

Ο Εισηγητής της Πλειοψηφίας, ο κ. Σενετάκης, έχει ψηφίσει υπέρ.

Ο Εισηγητής της Μειοψηφίας, ο κ. Μαμουλάκης, επιφυλάχθηκε.

Ο Ειδικός Αγορητής του Κινήματος Αλλαγής, ο κ. Πάνας, επιφυλάχθηκε.

Η Ειδική Αγορήτρια του Κ.Κ.Ε., η κυρία Μανωλάκου, καταψήφισε.

Ο Ειδικός Αγορητής της Ελληνικής Λύσης, ο κ. Βιλιάρδος, επιφυλάχθηκε και

ο Ειδικός Αγορητής του ΜέΡΑ25, ο κ. Αρσένης, καταψήφισε.

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 έως 131 γίνονται δεκτά, ως έχουν, κατά πλειοψηφία. Επίσης, γίνεται δεκτό και το ακροτελεύτιο άρθρο και το σχέδιο νόμου γίνεται δεκτό και στο σύνολό του.

Συνεπώς, το σχέδιο νόμου του Υπουργείου Ανάπτυξης και Επενδύσεων «Αναπτυξιακός νόμος - Ελλάδα Ισχυρή Ανάπτυξη»,γίνεται δεκτό, επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό, να διευκρινίσω ότι η συζήτηση του νομοσχεδίου για τον Αναπτυξιακό Νόμο θα διεξαχθεί στην Ολομέλεια της Βουλής, στις συνεδριάσεις της Τρίτης και της Τετάρτης.

Σας ευχαριστώ για την πολύ καλή συνεργασία και την εποικοδομητική συζήτηση. Καλή συνέχεια σε όλους και καλό Σαββατοκύριακο.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Μανωλάκου Διαμάντω, Στολτίδης Λεωνίδας, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Τέλος και περί ώρα 12:45΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**